text:
Bya Muzafulu Katamba
Omukazi abadde asibira omwana wa muggya we mu nju okumala emyezi kkumi ng’amuwa ku mmere ya mbizzi ze bamukutte.
Nnaalongo Betty Nalwadda omutuuze w’e Nakatooke mu ggombolola y’e Bulo mu disitulikiti y’e Butambala abadde yaggalira omwana Patience Nakirya mu nnyumba mw’amaze emyezi kkumi okutuusa abatuuze lwe baakitegedde ne bamuggyayo ng’agenda kufa.
Nakirya yaleetebwa kitaawe Ssaalongo Peter Kasoma omuvuzi wa takisi e Nateete.
Kigambibwa nti mutuuze w’e Namagoma-Nsangi era abatuuze bagamba nti Kasoma baamusuulira omwana we ono lwa butawa nnyina buyambi kwe kumuleeta mu maka ge e Nakatooke gy’abadde atulugunyizibwa.
Nakirya abadde yaggalirwa mu kisenge ekimu mu nju. Okusinziira ku muganda we Sperito Mukasa babadde tebamuwa mmere gye balya nga ye bamuwa ku ya mbizzi gye balonderera ku kasasiro.
Yayongeddeko nti abadde tafuluma okuggyako lwe baba balongoosa ekisenge kye ate nga nakyo kibadde kibatwalira ebbanga. Mu mwezi bayinza okumufulumya emirundi ebiri ate nga bwe bamufulumya bamusibira mu kiyumba ky’embizzi gy’asiiba ne bamusitula akawungeezi ne bamuzza mu nju.
Omukwanaganya wa poliisi n’omuntu wa bulijjo mu ggombolola y’e Bulo, Ismail Semanda n’amyuka ssentebe w’ekyalo Badru Nsubuga baagambye nti omukyala ono si gwe gusoose okutulugunya omwana ono nti kubanga baamukwatako mu kikolwa kye kimu ne bamulabula era ne bamugamba omwana amuzze ewa nnyina oba tamusobola n’abategeeza ng’omwana bwe yamuzaayo kyokka bakyewuunyizza nga bawulira nti agenda kufiira mu nju.
Akakodyo mwe baakwatidde Nalwadda
Nalwadda okumuggyamu ekituufu, ekibinja ky’abantu basatu okwabadde Ismail Semanda, Shafik Lubega ne Asadu Kabaale nga bakola n’ekitongole ky’ebyobulamu ekya BUSTIHA e Bulo be baagenze ewuwe n’ebintu ebyeyambisibwa mu maka ne beefuula abagabirizi b’obuyambi ne bagamba Namanda ababuulire omuwendo gw’abaana gw’alina aweebwe obuyambi.
Yasoose kubagamba nti alina bataano kyokka bwe baaamugambye nti bagaba bingi okusinziira ku muwendo gw’abaana n’embeera gye balimu, kwe kwogera ne Nakirya nga owoomukaaga.
Bagamba nti, “Nze abaana kale nina mukaaga naye omu tetumubala nga mwana kubanga agenda na kufa olw’obulwadde obumuluma naye ndowooza naye muyinza okumuwa ku buyambi. Wabula ye yeetaaga bungi kubanga ali bubi naye sijja kumubalaga kubanga nze ewuwe siyingirayo kunsiiga bulwadde”.
Yabadde agaanyi n’okubalaga w’ali kyokka bwe baatiisizzaokumuleetera poliisi. Nalwadda yakkirizza okubatwala mu kisenge Nakirya mw’abadde asula. Baamusanze ali mu mbeera mbi kyokka n’ategeeza nti kitaawe y’abadde tabawa buyambi.
Nalwadda yagambye nti owana ono babadde baamuggya mu banne kubanga alina ekirwadde ky’ensimbu ekimusumbuwa kale nga tebaagala akibasiige ye kwe kumwawula.
Olwaggyeeyo omwana, Nalwadda n’ayagala adduke wabula abatuuze ne bamuzingiza ne bamukuba nga bwe bamulangira obusiru okutuusa poliisi y’e Bulo ng’ekulemberwa Sayidi Weibuga lwe yamubaggyeeko n’emutwala n’abaana be babiri bagiyambe okunoonyereza era kati akuumirwa ku poliisi eyo.


c: text/html

text:
Okubala Numbers
Chapter 6
1 Mukama n'ayogera ne Musa nti
2 Yogera n'abaana ba Isiraeri, obagambe nti Omusajja oba omukazi bw'aneeyamanga obweyamo ku bubwe yekka, obweyamo obw'omuwonge, okwewonga eri Mukama:
3 aneeyawulanga n'omwenge n'ekitamiiza; tanywanga ku mwenge omukaatuufu, n'ewakubadde ekitamiiza ekikaatuufu, so tanywanga ku mazzi g'ezzabbibu, so talyanga zabbibu mbisi newakubadde enkalu.
4 Ennaku zonna ez'okwewonga kwe talyanga kintu ekiva ku muzabbibu, newakubadde ensigo newakubadde ebikuta.
5 Ennaku zonna ez'obweyamo bwe obw'okwewonga akamwano tekayitanga ku mutwe gwe: okutuusa ennaku lwe zinaatuukiriranga, ze yeewongeramu eri Mukama, anaabanga mutukuvu, anaalekanga emivumbo gy'enviiri ez'oku mutwe gwe okukula.
6 Ennaku zonna ze yeewongeramu eri Mukama, tasembereranga mulambo.
7 Teyeefuulanga atali mulongoofu lwa kitaawe, newakubadde lwa nnyina, newakubadde lwa muganda we, newakubadde lwa mwannyina, bwe banaafanga: kubanga okwewonga kwe eri Katonda kuli ku mutwe gwe.
8 Ennaku zonna ez'okwewonga kwe aba mutukuvu eri Mukama.
9 Era omuntu yenna bw'anaafanga amangu ennyo ng'amuliraanye naye n'ayonoona omutwe ogw'okwewonga kwe; kale anaamwanga omutwe gwe ku lunaku olw'okulongoosebwa kwe ku lunaku olw'omusanvu kw'anaagumweranga.
10 Ne ku lunaku olw'omunaana anaaleetanga bukaamukuukulu bubiri, oba amayiba amato abiri, eri kabona, ku mulyango gw'eweema ey'okusisinkanirangamu:
11 awo kabona anaawangayo akamu okuba ekiweebwayo olw'ekibi, n'ak'okubiri okuba ekiweebwayo ekyokebwa, n'amutangirira, kubanga yayonoona olw'abafu, n'atukuza omutwe gwe ku lunaku olwo.
12 Era anaawonganga eri Mukama ennaku ez'okwewonga kwe, n'aleeta omwana gw'endiga omulume ogutannamala mwaka gumu okuba ekiweebwayo olw'omusango: naye ennaku ezisoose zinaabanga zifudde, kubanga okwewonga kwe kwayonooneka.
13 Era lino lye tteeka ery'omuwonge, ennaku ez'okwewonga kwe bwe zinaatuukiriranga: anaaleetebwanga ku mulyango gw'eweema ey'okusisinkanirangamu:
14 n'awaayo ekitone kye eri Mukama, omwana gw'endiga omulume gumu ogutannamala mwaka gumu ogutaliiko bulema okuba ekiweebwayo ekyokebwa, n'omwana gw'endiga omuluusi gumu ogutannamala mwaka gumu ogutaliiko bulema okuba ekiweebwayo olw'ekibi, n'endiga ennume emu eteriiko bulema okuba ebiweebwayo olw'emirembe,
15 n'ekibbo eky'emigaati egitazimbulukuswa, ebitole eby'obutta obulungi obutabuddwamu amafuta, n'emigaati egy'empewere egitazimbulukuswa egisiigibbwako amafuta, n'obutta bwako obuweebwayo, n'ebyokunywa byako ebiweebwayo.
16 Awo kabona anaabyanjulanga mu maaso ga Mukama, n'awaayo ky'awaayo olw'ekibi, n'ekyo ky'a waayo ekyokebwa:
17 n'awaayo endiga ennume okuba ssaddaaka ey'ebiweebwayo olw'emirembe eri Mukama, awamu n'ekibbo eky'emigaati egitazimbulukuswa: era kabona anaawangayo n'obutta obuweebwayo bwako, n'ebyokunywa byako ebiweebwayo.
18 Era omuwonge anaamweranga omutwe ogw'okwewonga kwe ku mulyango gw'eweema ey'okusisinkanirangamu, n'addira enviiri ez'oku mutwe ogw'okwewonga kwe, n'aziteeka mu muliro oguli wansi wa ssaddaaka ey'ebiweebwayo olw'emirembe.
19 Awo kabona anaatwalanga omukono omufumbe ogw'endiga ennume, n'ekitole kimu ekitazimbulukuswa ng'akiggya mu kibbo, n'omugaati ogw'empewere gumu ogutazimbulukuswa, n'abiteeka mu ngalo z'omuwonge, ng'amaze okumwa omutwe ogw'okwewonga kwe
20 awo kabona anaabiwuubawuubanga okuba ekiweebwayo ekiwuubibwawuubibwa mu maaso ga Mukama; ebyo byayawulirwa kabona, awamu n'ekifuba ekiwuubibwawuubibwa n'ekisambi ekisitulibwa: oluvannyuma omuwonge n'alyoka ayinza okunywa omwenge.
21 Eryo lye tteeka ery'omuwonge eyeeyama obweyamo, n'ekitone kye ky'awa Mukama olw'okwewonga kwe, obutassaako ebyo by'ayinza okufuna: ng'obweyamo bwe bw'aneeyamanga bwe bunaabanga, bwe kityo bwe kimugwanira okukola ng'etteeka ery'okwewonga kwe bwe liri.
22 Mukama n'ayogera ne Musa nti
23 Yogera ne Alooni ne batabani be nti Bwe mutyo bwe munaasabiranga omukisa abaana ba Isiraeri: munaabagambanga nti
24 Mukama akuwe omukisa, akukuume:
25 Mukama akwakize amaaso ge, akukwatirwe ekisa:
26 Mukama akuyimusize amaaso ge, akuwe emirembe.
27 Bwe batyo bwe banaateekanga erinnya lyange ku baana ba Isiraeri; nange n'abawanga omukisa.

robotstxt: allowed

filter: keep


text:
Matayo Matthew
Chapter 3
1 Mu nnaku ezo, Yokaana Omubatiza n'ajja ng'abuulirira mu ddungu ery'e Buyudaaya,
2 ng'agamba nti Mwenenye; kubanga obwakabaka obw'omu ggulu bunaatera okutuuka.
3 Kubanga oyo nnabbi Isaaya gwe yayogerako, ng'agamba nti Eddoboozi ly'oyo ayogerera waggulu mu ddungu nti Mulongoose oluguudo lwa Mukama, Muluŋŋamye amakubo ge.
4 Naye Yokaana oyo yayambalanga engoye ez'ebyoya by'eŋŋamira, nga yeesiba olukoba olw'eddiba mu kiwato; n'emmere ye yali nzige na mubisi gw'enjuki ez'omu nsiko.
5 Awo ne bava e Yerusaalemi ne mu Buyudaaya wonna, n'ensi yonna eriraanye Yoludaani, ne bajja gy'ali;
6 n'ababatiza mu mugga Yoludaani, nga baatula ebibi byabwe.
7 Naye Lwe yalaba Abafalisaayo abangi n'Abasaddukaayo abangi nga bajjirira okubatiza kwe n'abagamba nti Mmwe abaana b'emisota, ani eyabalabula okudduka obusungu obugenda okujja?
8 Mubale ebibala ebisaanidde okwenenya;
9 temulowooza kwogera mu mitima nti Tulina Ibulayimu ye jjajjaffe: kubanga mbagamba nti Katonda ayinza mu mayinja gano okugafuuliramu Ibulayimu abaana.
10 Naye kaakano embazzi eteekeddwa ku kikolo ky'emiti: buli muti ogutabala bibala birungi gunaatemebwa, gunaasuulibwa mu muliro.
11 Nze mbabatiza na mazzi olw'okwenenya: naye oyo ajja ennyuma wange ye ansinga amaanyi, sisaanira na kukwata ngatto ze: oyo alibabatiza n'Omwoyo Omutukuvu n'omuliro.
12 Olugali lwe luli mu mukono gwe, naye alirongoosa nnyo egguuliro lye; alikuŋŋaanyiza eŋŋaano mu ggwanika, naye ebisusunku alibyokya n'omuliro ogutazikira.
13 Awo Yesu n'ava e Ggaliraaya, n'atuuka ku Yoludaani eri Yokaana, amubatize.
14 Naye Yokaana yali ayagala okumugaana, ng'agamba nti Nze nneetaaga ggwe okumbatiza, naawe ojja gye ndi?
15 Naye Yesu n'addamu n'amugamba nti Kkiriza kaakano: kubanga kitugwanira bwe tutyo okntuukiriza obutuukirivu bwonna. N'alyoka amukkiriza.
16 Awo Yesu, bwe yamala okubatizibwa, amangu ago n'ava mu mazzi: laba, eggulu ne limubikkukira, n'alaba Omwoyo gwa Katonda ng'akka ng'ejjiba, ng'ajja ku ye;
17 laba, eddoboozi ne liyima mu ggulu, nga ligamba nti Oyo ye Mwana wange, gwe njagala, gwe nsanyukira ennyo.


text:
Yeremiya Jeremiah
Chapter 8
1 Mu biro ebyo, bw'ayogera Mukama, baliggya amagumba ga bassekabaka ba Yuda n'amagumba g'abakungu be n'amagumba ga bakabona n'amagumba ga bannabbi n'amagumba g'abo abali mu Yerusaalemi mu malaalo gaabwe.
2 Kale baligaaliira mu maaso g'enjuba n'omwezi n'eggye lyonna ery'omu ggulu, bye baayagalanga, era bye baaweerezanga, era bye baagobereranga mu kutambula kwabwe, era bye baanoonyanga, era bye baasinzanga: tegalikuŋŋaanyizibwa so tegaliziikibwa; galiba busa ku maaso g'ettaka.
3 Era okufa kulyagalibwa okusinga obulamu eri bonna abafisseewo abasigalawo ku kika kino ekibi, abasigalawo mu bifo byonna gye nnabagobera, bw'ayogera Mukama w'eggye.
4 Era nate obagambanga nti Bw'atyo bw'ayogera Mukama nti Abantu baligwa ne batayimuka nate? omuntu alikyama n'atadda?
5 Kale abantu bano ab'omu Yerusaalemi kiki ekibazzizza ennyuma nga baseeseetuka obutayosa? banywezezza obulimba, bagaanyi okudda.
6 Nawuliriza ne mpulira, naye tebaayogera bya nsonga: tewali muntu eyeenenya obubi bwe ng'ayogera nti Nkoze ki? buli muntu akyukira mu lugendo lwe ng'embalaasi efubutukira mu lutalo.
7 Weewaawo, kasida ow'omu ggulu amanyi ebiseera bye ebyalagirwa; ne kaamukuukulu n'akataayi ne ssekanyolya zirabirira ekiseera mwe zijjira; naye abantu bange tebamanyi kiragiro kya Mukama.
8 Mwogera mutya nti Tulina amagezi, n'amateeka ga Mukama gali naffe? Naye, laba, ekkalaamu ey'obulimba ey'abawandiisi ewandiise ebitali bya mazima.
9 Abagezigezi bakwatiddwa ensonyi, bakeŋŋentererwa, bawambiddwa: laba, bagaanyi ekigambo kya Mukama; era magezi ki agali mu bo?
10 Kyendiva mbawa abalala bakazi baabwe n'ennimiro zaabwe eri abo abalizirya: kubanga buli muntu, omuto era n'omukulu, wa mululu, nnabbi era ne kabona, buli muntu alyazaamaanya.
11 Era bawonyezza ekiwundu eky'omuwala w'abantu bange kungulu kwokka nga boogera nti Mirembe, mirembe; so nga emirembe tewali.
12 Baakwatibwa ensonyi bwe baamala okukola eky'omuzizo? nedda, tebaakwatibwa nsonyi n'akatono, so tebaayinza kumyusa amaaso: kyebaliva bagwa mu abo abagwa: mu biro mwe balijjirwa mwe balimeggerwa, bw'ayogera Mukama.
13 Ndibamalirawo ddala, bw'ayogera Mukama: ku muzabbibu tekuliba zabbibu, newakubadde ettiini ku mutiini, n'amalagala galiwotoka; n'ebintu bye nnabawa biribavaako.
14 Kiki ekitutuuza obutuuza? mukuŋŋaane, tuyingire mu bibuga ebiriko enkomera, tusirikire eyo: kubanga Mukama Katonda waffe atusirisizza, era atunywesezza amazzi ag'omususa, kubanga twayonoona Mukama. Twasuubira emirembe, naye ne wataba birungi ebyajja; twasuubira ebiro eby'okuwonyezebwamu, era, laba, okukeŋŋentererwa!
15 Twasuubira emirembe, naye ne wataba birungi ebyajja; twasuubira ebiro eby'okuwonyezebwamu, era, laba, okukeŋŋentererwa!
16 Okufugula kw'embalaasi ze kuwuliddwa ng'oyima e Ddaani: olw'eddoboozi ery'okukaaba kw'ensolo ze ez'amaanyi ensi yonna ekankana; kubanga zizze, era ziridde ensi ne byonna ebigirimu; ekibuga n'abo abakituulamu.
17 Kubanga, laba, ndisindika emisota, amasalambwa, agatalogeka; era galibaluma, bw'ayogera Mukama.
18 Woowe, singa nnyinza okwesanyusa mu buyinike! omutima gwange guweddemu amaanyi munda yange.
19 Laba, eddoboozi ery'okwogerera waggulu okw'omuwala w'abantu bange eriva mu nsi eri ewala ennyo nti Mukama tali mu Sayuuni? Kabaka waakyo tali mu kyo? Lwaki bo okunsunguwazanga n'ebifaananyi byabwe ebyole n'ebirerya ebiggya?
20 Ebikungulwa biwedde, ekyeya kiyise, naffe tetulokose.
21 Kubanga omuwala w'abantu bange afumitiddwa ekiwundu, nange nfumitiddwa ekiwundu: nzirugadde; okusamaalirira kunkutte.
22 Teri ddagala mu Gireyaadi? teri musawo eyo? kale kiki ekirobedde omuwala w'abantu bange okuwona?


text:
Bya HASIFAH NAAVA, Somalia
UPDF etegeezezza nti buli awali obutabanguko mu Afirika y’ejja okusookayo okukuba abatujju nga bwe kiri e Somalia ne South Sudan era nti Mogadishu bakyaliyo okutuusa nga watereeredde ddala wadde waliwo Bannabyabufuzi abawakanya gavumenti ababavumirira.
Akulira eggye lya UPDF ery’oku ttaka, Lt. Gen. David Muhoozi yategeezezza Bukedde ku Ssande e Mogadishu nti Uganda erina obusobozi okukuuma ensalo zaayo n’okuyamba okutereeza amawanga amalala nga bwe bali e South Sudan ne Central African Republic (CAR) singa ebaayo bakyewaggula abaleeta ettumba.
“Wano e Somalia twatandikira mu butundu nga omwalo, ekisaawe ky’ennyonyi n’obufo obulala obutonotono kyokka ekiseera kye tumazeeyo tusobodde okugaziwa era bannaffe okuva mu mawanga mukaaga kati batwegasseeko ne tusobola okukendeeza amaanyi ga bakyewaggula ba al shabaab,” bwe yagambye n’akkaatiriza nti UPDF yaakugenda wonna awali obutabanguko kubanga erina obusobozi.
Uganda yeesogga eddwaaniro mu Somalia nga March 6, 2006. Mu kiseera kino erinayo abajaasi abasoba mu 6,223. Djibout erinayo 916, Burundi erina 5,338, Sierraleone erina mu 815, Kenya erina 3,664, ate Ethiopia erina 4,395.
Amagye ga UPDF nga gakuuma emirembe e Somalia.
Omuvubuka e Somalia ng’alaga owa UPDF ekyennyanja kye yavubye ku mwalo gw’e Mogadishu.
Muhoozi yabadde yaakava okulambula ebitundu by’e Albisika okumpi ne Mogadishu UPDF gye baakagoba abatujju, n’agumya Bannayuganda nti obutujju bwe bunaggwa e Somalia amagye baakugaggyayo ate bongere n’okuyamba ensi zonna ezibeetoolodde ezirina obwetaavu mu nsonga y’okukuuma eddembe.
“Kino kye kiseera Bannayuganda okujja okuganyulwa mu ntuuyo za UPDf okwefunira emirimu mu busubuuzi, obusomesa, okukuuma ebitongole n’okukola emirimu egy’enjawulo,” Muhoozi bwe yategeezezza. Yagambye nti UPDF esekera mu kikonde nti ebyobusubuuzi bizzeemu okutojjera e Mogadishu era waliyo abamu ku Bannayuganda abakolerayo.
Wano we yasabidde ne Bannayuganda abali eyo nga abasomesa n’abakuumi mu kkampuuni ez’enjawulo bajje e Somalia emirimu gyegiri ate eriyo obukuumi obwetaagisa.
Omujaasi wa UPDF ng’akuuma emirembe ku mwalo gw’e Mogadishu mu Somalia.
E Nigeria nayo eriyo obutabanguko.
Yatangaazizza nti yadde obutujju bukendedde e Somalia, tebasobola kumala gavaayo okuggyko nga bakakasizza nti buggweereddeyo ddala.
Bwe yabadde ayogera ku ggye lya “ lya Green Belts ne Green Belts” UPDF be yasindise e Mogadishu okukuuma ebitongole bya UN yagambye nti kino kyongera okulaga aba UPDF obwesigebwe bafunye mu nsi yonna.
Yagambye nti wakyaliwo okusoomooza omuli abatujju okutega bbomu n’okuzikasuka mu bantu ate ne bamala nebeekweka mu batuuze.
Omusasi wa Bukedde ng'ali mu nkambi ya UPDF
Akuutidde buli muntu okutunula enkaliriza n’asaba amawanga gakirimaanyi gabawe ennyonyi basobole okulondoola obutujju.


text:
Ebyabaleevi Leviticus
Chapter 4
1 Mukama n'agamba Musa ng'ayogera nti
2 Buulira abaana ba Isiraeri ng'oyogera nti Omuntu yenna bw'anaayonoonanga nga tamanyiridde, mu kigambo kyonna ku ebyo Mukama bye yalagira obutabikolanga, n'amala akola kyonna ku ebyo:
3 kabona eyafukibwako amafuta bw'anaayonoonanga n'okuleeta n'aleetera abantu omusango; awo awengayo olw'ekibi kye ky'ayonoonye ente ennume envubuka eteriiko bulema eri Mukama okuba ekiweebwayo olw'ekibi.
4 Awo anaaleetanga ente eri omulyango gw'eweema ey'okusisinkanirangamu mu maaso ga Mukama; awo anaateekanga engalo ze ku mutwe gw'ente, n'attira ente mu maaso ga Mukama.
5 Awo kabona eyafukibwako amafuta anaatoolanga ku musaayi gw'ente, n'aguleeta eri eweema ey'okusisinkanirangamu:
6 awo kabona anannyikanga engalo ye mu musaayi, n'amansira ku musaayi emirundi musanvu mu maaso ga Mukama, mu maaso g'eggigi ly'awatukuvu.
7 Awo kabona anaasiiganga ku musaayi ku mayembe g'ekyoto eky'okwoterezangako eby'akaloosa mu maaso ga Mukama, ekiri mu weema ey'okusisinkanirangamu; n'omusaayi gwonna ogw'ente anaaguyiwanga ku ntobo y'ekyoto ekiweerwako ebyokebwa ekiri ku mulyango gw'eweema ey'okusisinkanirangamu.
8 N'amasavu gonna ag'ente ey'ekiweebwayo olw'ekibi anagiggyangako; amasavu agabikka ku byenda, n'amasavu gonna agali ku byenda,
9 n'ensigo zombi, n'amasavu agaziriko, agaliraana ekiwato, n'ekisenge ekiri ku kibumba, awamu n'ensigo, anabiggyangako,
10 nga bwe gaggibwa ku nte eya ssaddaaka ey'ebiweebwayo olw'emirembe: awo kabona anaabyokeranga ku kyoto ekiweerwako ebyokebwa.
11 N'eddiba ly'ente, n'ennyama yaayo yonna, wamu n'omutwe gwayo, n'amagulu gaayo, n'ebyenda byayo, n'obusa bwayo,
12 ente yonna anaagitwalanga ebweru w'olusiisira eri ekifo ekirongoofu, ewu we lifukwa, agyokyenga n'omuliro ku nku: evvu we lifukwa eyo gy'eneeyokerwanga.
13 Era oba ng'ekibiina kyonna ekya Isiraeri kinaasobyanga, ekigambo ne kikwekebwa mu maaso g'ekibiina, era nga bakoze ekigambo kyonna ku ebyo Mukama bye yalagira obutabikolanga, era nga bazzizza omusango;
14 ekibi kye boonoonye bwe kinaamanyibwanga, awo ekibiina kinaawangayo ente ennume envubuka okuba ekiweebwayo olw'ekibi, ne bagireetanga mu maaso g'eweema ey'okusisinkanirangamu.
15 Awo abakadde b'ekibiina banaateekanga engalo zaabwe ku mutwe gw'ente mu maaso ga Mukama: ne battira ente mu maaso ga Mukama.
16 Awo kabona eyafukibwako amafuta anaaleetanga ku musaayi gw'ente eri eweema ey'okusisinkanirangamu:
17 awo kabona anannyikanga engalo ye mu musaayi, n'agumansira emirundi musanvu mu maaso ga Mukama, mu maaso g'eggigi.
18 Awo anaasiiganga ku musaayi ku mayembe g'ekyoto ekiri mu maaso ga Mukama, ekiri mu weema ey'okusisinkanirangamu, n'omusaayi gwonna anaaguyiwanga ku ntobo y'ekyoto ekiweerwako ebyokebwa, ekiri ku mulyango gw'eweema ey'okusisinkanirangamu.
19 N'amasavu gaayo gonna anaagagiggyangako, n'agookera ku kyoto.
20 Bw'atyo bw'anaakolanga ente; nga bwe yakola ente ey'ekiweebwayo olw'ekibi, bw'atyo bw'anaakolanga eno: ne kabona anaabatangiriranga, bo ne basonyiyibwa.
21 Awo anaatwalanga ente ebweru w'olusiisira, n'agyokya nga bwe yayokya ente ey'olubereberye: kye kiweebwayo olw'ekibi olw'ekibiina.
22 Omukulu yenna bw'ayonoonanga, n'akola nga tamanyiridde ekigambo kyonna kyonna ku ebyo byonna Mukama Katonda we bye yalagira obutabikolanga, era ng'azzizza omusango;
23 ekibi ky'ayonoonye bw'anaakitegeezebwanga, anaaleetanga embuzi okuba ekitone kye, ennume eteriiko bulema;
24 awo anaateekanga engalo ze ku mutwe gw'embuzi, n'agittira mu kifo mwe battira ekiweebwayo ekyokebwa mu maaso ga Mukama: kye kiweebwayo olw'ekibi.
25 Awo kabona anaatoolanga n'engalo ye ku musaayi ogw'ekiweebwayo olw'ekibi, n'agusiiga ku mayembe g'ekyoto ekiweerwako ebyokebwa, n'omusaayi gwayo anaaguyiwanga ku ntobo y'ekyoto ekiweerwako ebyokebwa.
26 N'amasavu gaayo gonna anaagookeranga ku kyoto, ng'amasavu aga ssaddaaka ey'ebiweebwayo olw'emirembe: awo kabona anaamutangiriranga olw'ekibi kye, naye anaasoyiyibwanga.
27 Era oba ng'omuntu yenna ku bantu ab'omu nsi ayonoona nga tamanyiridde, ng'akola ekigambo kyonna ku ebyo Mukama bye yalagira obutabikolanga, era ng'azzizza omusango;
28 ekibi kye ky'ayonoonye bw'anaakitegeezebwanga, awo anaaleetanga embuzi okuba ekitone kye, enkazi eteriiko bulema, olw'ekibi ky'ayonoonye.
29 Awo anaateekanga engalo ze ku mutwe gw'ekiweebwayo olw'ekibi, n'attira ekiweebwayo olw'ekibi mu kifo eky'ekiweebwayo ekyokebwa.
30 Awo kabona anaatoolanga n'engalo ye ku musaayi gwayo, n'agusiiga ku mayembe g'ekyoto ekiweerwako ebyokebwa, n'omusaayi gwayo gwonna anaaguyiwanga ku ntobo y'ekyoto.
31 N'amasavu gaayo gonna anaagaggyangako, ng'amasavu bwe gaggibwa ku ssaddaaka ey'ebiweebwayo olw'emirembe; awo kabona anaagookeranga ku kyoto okuba evvumbe eddungi eri Mukama; era kabona anaamutangiriranga, naye anaasonyiyibwanga.
32 Era oba ng'aleeta omwana gw'endiga okuguwaayo okuba ekiweebwayo olw'ekibi, anaaleetanga enkazi eteriiko bulema.
33 Awo anaateekanga engalo ze ku mutwe gw'ekiweebwayo olw'ekibi, n'agitta okuba ekiweebwayo olw'ekibi mu kifo mwe battira ekiweebwayo ekyokebwa.
34 Awo kabona anaatoolanga n'engalo ye ku musaayi gw'ekiweebwayo olw'ekibi, n'aguteeka ku mayembe g'ekyoto ekiweerwako ebyokebwa, n'omusaayi gwayo gwonna anaaguyiwanga ku ntobo y'ekyoto:
35 n'amasavu gaayo gonna anaagaggyangako, ng'amasavu g'omwana gw'endiga bwe gaggibwa ku ssaddaaka ey'ebiweebwayo olw'emirembe; awo kabona annabyokeranga ku kyoto, ku biweebwayo ebya Mukama ebikolebwa n'omuliro: awo kabona anaamutangiriranga olw'ekibi ky'ayonoonye, naye anaasonyiyibwanga.


text:
Bya MOSES LEMISA
POLIISI ekutte omusumba w’abalokole agambibwa okuganza abawala ku mpaka nga yeefudde abalabirira.
Moses Kinaakula, 40, omusumba w’ekkanisa ya United Ambassador Of Christ esangibwa mu Lusajja ku luguudo lw’e Gayaza yakwatiddwa poliisi y’e Ssekannyonyi ku bigambibwa nti alina abawala 25 be yaggya ku bazadde baabwe kyokka n’adda mu kubakabassanya n’abamu n’abafunyisa embuto.
Okukwatibwa, kyaddiridde omuwala Doreen (eddala lisirikiddwa), okumulumiriza okumukaka akaboozi n’amufunyisa olubuto lwe yamukase aggyemu nga kati ali ku kitanda mu ddwaaliro lya St. Steven e Mpereerwe.
Obutanda abawala kwe babadde basula
Doreen eyabadde mu bulumi yategeezezza nti amaze emyaka egisoba mu 3 mu kkanisa eno nga yakola S4 mu ssomero lya St. Mark e Mpereerwe era ng’ abadde yeeteekateeka kuddayo mu S.5.
“Nze mu kujja ku kkanisa ya Kanaakula nnali nzize ku nsabira kufuna bisale bya ssomero era olwamala okunsabira nang’aana okuddayo ng’agamba nti alina w’agenda okunteeka n’okumpeerera naye nagenda okulaba ng’atandise okunkwata ku mabeere.
Olw’okuba nnail njagala okusoma, ssaabitwala ng’ekikulu,” Kyomugisha bwe yategeezezza.
Omuserikale ng'ayita ku kayumba Kanaakula mwabadde asuza abawala
Yayongeddeko nti oluvannyuma yamukaka akaboozi n’amufunyisa olubuto kyokka olwamugambako yamuddamu kimu nti baluggyemu kye yasooka okugaana kyokka era oluvannyuma n’amuwaliriza okuluggyamu n’ayisibwa bubi.
Bwe yatwaliddwa mu ddwaaliro lya St. Stephen’s e Mpereerwe, abatuuze baatemezza ku poliisi y’e Ssekanyonyi eyamukutte n’oluvannyuma n’emuweereza e Kasangati gy’akuumirwa kati.
Ekkanisa ya Kanaakula ya bibaati ng’alinawo n’obuyumba obw’embaawo bw’akozesa ng’ebisulo by’abawala 25, mwe babadde bava okugenda ku masomero. Ku baana kuliko abalenzi basatu bokka.
Kanaakula yategeezezza mu sitatimenti ye gye yawadde Poliisi nti ebimwogerwako bamuwayirizza.
Ekkanisa ya Kanaakula nga bwefaanana, ebifaananyi byonna bya Moses Lemisa.
ATWALA AMAKANISA AVUDDEYO
Bishop Joshua Lwere atwala amakkanisa ga balokole mu Uganda yategeezezza nti abantu abamu beyita bweyise basumba naye nga tebamanyiddwa mu kibiina ekigata abalokole , yagambye nti abamu kasita batuuka okwewandiisa bwe balaba ng’ekibiina ekigatta abalokole kirina amateeka mangi nga bagenda beewandiisizza mu Gavumenti nga wano we wavudde obuzibu.
Yayongeddeko nti bagenda ku kubera mu bitabo byabwe bwe banazuula nti Kinaakula ali mu kibiina kyabwe wakuvunanibwa bwaba yewandiisizza mu Gavumenti Poliisi ekole ekisoboka okumutwala mu kkooti.


text:
Aba KIU bagaanye eby’okusazaamu Ddiguli
Abakulembera Universite ya Kampala International bawakanyiza alipoota yakakiiko ka a National council For Higher education egamba nti degree za PhD 66 ze bawa abayizi babwe mumwaka 2011 ne 2012 zafunibwa mu bukyamu.
Kino kidiride council okugamba nti tegenda kukiriza PhD nemu okuva ku University eno. Abakulira yunivasite eno bagamba nti waliwo emitendera gyebateekawo okulaba nga diguli zabwe zitukagana nebisanyizo ebyetaagisa.
Bano abagamba nti akakiiko ka National Council of Higer Education  tekatekawo mateeka galina kugobererwa  yunivasite mu ggwanga ku digguli eno eyokusatu eya PhD.


text:
EBYONGEREZEDDWAKO
Yesu Yazaalibwa mu Ddesemba?
BAIBULI tetutegeeza ddi Yesu lwe yazaalibwa. Kyokka, etuwa ensonga ezituyamba okutegeera nti teyazaalibwa mu Ddesemba.
Lowooza ku mbeera y’obudde mu Besirekemu mu kiseera Yesu kye yazaalibwamu. Omwezi gw’Abayudaaya oguyitibwa Kisulevu (nga guno gubaawo wakati wa Noovemba ne Ddesemba) gwali mwezi munnyogovu nnyo era nga gwa nkuba. Omwezi ogwali guddirira ogwo gwe gwa Tebesi (ogubaawo wakati wa Ddesemba ne Jjanwali). Omwezi guno gwe gwali gusinga obunnyogovu mu mwaka era ng’ebiseera ebimu ku nsozi kubaako omuzira. Ka tulabe Baibuli ky’eyogera ku mbeera y’obudde mu kitundu ekyo.
Omuwandiisi wa Baibuli Ezera agamba nti Kisulevu gwali mwezi munnyogovu era nga gwa nkuba. Oluvannyuma lw’okugamba nti ekibiina ky’abantu kyali kikuŋŋaanidde e Yerusaalemi mu ‘mwezi ogw’omwenda [Kisulevu] ku lunaku olw’amakumi abiri olw’omwezi,’ Ezera yalaga nti abantu baali “bakankana…olw’enkuba ennyingi.” Embeera y’obudde ey’omu kiseera ekyo eky’omwaka yaleetera n’ekibiina ekyali kikuŋŋaanye okugamba nti: “Bye biro eby’enkuba ennyingi, so tetuyinza kuyimirira bweru.” (Ezera 10:9, 13; Yeremiya 36:22) Tekyewuunyisa nti mu biseera bya Ddesemba abasumba b’omu kitundu ekyo baabeeranga mu mayumba gaabwe ekiro awamu n’ebisibo byabwe!
Ekiseera Yesu kye yazaalibwamu, abasumba baali ku ttale ekiro n’ebisibo byabwe
Kyokka, Baibuli eraga nti abasumba baali bweru nga balabirira ebisibo byabwe ekiro ekyo Yesu kye yazaalibwamu. Mu butuufu, omuwandiisi wa Baibuli Lukka agamba nti mu kiseera ekyo, abasumba “baatulanga ku ttale, nga bakuuma ekisibo kyabwe ekiro mu mpalo” okumpi ne Besirekemu. (Lukka 2:8-12) Weetegereze nti abasumba baatuulanga bweru, so si nti baali batambulira bweru obudde obw’emisana. Baali bweru n’ebisibo byabwe ekiro. Eky’okugamba nti abasumba baali bweru ekiro, kikwatagana n’embeera y’obudde obunnyogovu era obw’enkuba ebaawo mu Besirekemu mu kiseera kya Ddesemba? Nedda. N’olwekyo, embeera eyaliwo nga Yesu azaalibwa eraga nti teyazaalibwa mu Ddesemba.*
Ekigambo kya Katonda kitubuulira ekiseera kyennyini Yesu kye yafiiramu, naye kyogera kitono nnyo ku kiseera kye yazaalibwamu. Kino kitujjukiza ebigambo bya Kabaka Sulemaani ebigamba nti: “Erinnya eddungi lisinga amafuta ag’omugavu ag’omuwendo omungi, n’olunaku olw’okufiiramu lusinga olunaku olw’okuzaalirwamu.” (Omubuulizi 7:1) N’olwekyo, tekyewuunyisa nti Baibuli eyogera ku bintu bingi ebikwata ku buweereza bwa Yesu n’okufa kwe, kyokka n’eyogera bitono nnyo ku kuzaalibwa kwe.
* Okumanya ebisingawo, laba akatabo Reasoning From the Scriptures empapula 176-9, akaakubibwa Abajulirwa ba Yakuwa.


text:
Essomo 13
Kiki Ekinaatuuka ku Ddiini?
1. Eddiini zonna nnungi?
Mu ddiini zonna mulimu abantu abeesimbu. Kirungi okukimanya nti Katonda amanyi abantu ng’abo era abafaako. Naye eky’ennaku, eddiini zikoze ebintu ebibi bingi nnyo. (2 Abakkolinso 4:3, 4; 11:13-15) Okusinziira ku ebyo ebifulumira mu mikutu gy’amawulire, eddiini ezimu zeenyigira mu bikolwa eby’obutujju, mu kittabantu, ne mu ntalo, zitulugunya abaana era n’abakulembeze baazo bakwata abaana abato. Ekyo nga kinakuwaza nnyo abantu abeesimbu abakkiririza mu Katonda!
Eddiini ey’amazima egulumiza Katonda naye eddiini ez’obulimba tezimuweesa kitiibwa. Eddiini ez’obulimba ziyigiriza ebintu ebiteesigamiziddwa ku Bayibuli. Ng’ekyokulabirako, ziyigiriza eby’obulimba ku Katonda ne ku mbeera y’abafu. Naye Yakuwa ayagala abantu bamanye amazima agamukwatako.
2. Kiki ekinaatuuka ku ddiini?
Katonda tasanyukira ddiini ezigamba nti zimwagala naye nga mu butuufu zaagala nsi ya Sitaani. (Yakobo 4:4) Ekigambo kya Katonda kiyita eddiini zonna ez’obulimba “Babulooni Ekinene.” Eddiini zonna ez’obulimba zaasibuka mu kibuga Babulooni eky’edda oluvannyuma lw’Amataba g’omu kiseera kya Nuuwa. Mu kiseera ekitali kya wala, Katonda ajja kuzikiriza eddiini zonna ezibuzaabuza abantu era ezibanyigiriza.
Kyokka Yakuwa teyeerabidde bantu abeesimbu abali mu ddiini ez’obulimba mu nsi yonna. Ayambye abantu ng’abo okujja mu kibiina kye ng’abayigiriza amazima.
3. Kiki abantu abeesimbu kye basaanidde okukola?
Yakuwa afaayo ku bantu abaagala okumanya ekituufu n’ekirungi. Abakubiriza bave mu ddiini ez’obulimba. Abantu abaagala Katonda baba beetegefu okukola enkyukakyuka mu bulamu bwabwe okusobola okumusanyusa.
Mu kyasa ekyasooka, abantu abeesimbu baasanyuka nnyo abatume bwe baababuulira amawulire amalungi. Yakuwa yabayamba okukola enkyukakyuka mu bulamu bwabwe ne kibayamba okuba n’obulamu obulina ekigendererwa. Baatuteerawo ekyokulabirako ekirungi kubanga bakkirizza amawulire amalungi ne bakulembeza mu bulamu bwabwe ebyo Yakuwa by’ayagala.
Abakyuka ne bava mu ddiini ez’obulimba Yakuwa abaaniriza mu ddiini ey’amazima. Bw’onootandika okusinza Yakuwa, ojja kufuuka mukwano gwe, ojja kwegatta ku bantu abamusinza era abooleka okwagala, era ojja kufuna obulamu obutaggwawo.
4. Katonda anaaleeta atya essanyu mu nsi yonna?
Eddiini ez’obulimba zinaatera okuzikirizibwa, era ago mawulire malungi. Tezijja kuddamu kunyigiriza bantu mu nsi yonna. Tezijja kuddamu kubuzaabuza bantu na kubaawulayawulamu. Buli omu ajja kuba asinza Katonda omu yekka ow’amazima.


text:
Bya Ddwaddwaddwa
Omwaka omukadde tubadde tugumalako omuyaga gw’ebyobufuzi ne gwongera okukunta era n’ennyanja ne yeeyongera okutabanguka.
Eby’omwaka omuggya byetaaga kusabira!Kati n’abakulembeze nabo boogera mafuukuule, tewakyali aluma mu kigambo.
Pulezidenti Museveni bwe yaswakidde n’agamba nti abakiteeka ku kibiina kye ekya NRM nti mwe muli abaatemudde eyabadde omubaka w’abakazi b’e Butaleja, Cerinah Nebanda, “basiru, bagwagwa, batooletoole”!
Okumanya ng’embeera ebizze, ggwe kale nga kyalabwa ani Gavumenti nayo okufuumuulwa n’etaziika ku muntu waayo abadde omukulu mu ggwanga!
Bwatyo omumyuka wa Ssaabaminisita Genero Moses Ali, bwe yagobeddwa ku mikolo egy’okuziika Nebanda e Butaleja n’obubaka bwa Pulezidenti Museveni bwe yabadde agenda okusomera eggwanga, n’asigala ng’akonkomadde nabwo mu ngalo!
Bw’oba okyaluyita olwa mannyowenu, ate ekya sipiika wa Palamenti Muky. Rebecca Kadaga okusiba ennyama n’agoba lipooti ya Gavumenti egamba nti Nebanda teyafudde kirala wabulayafudde mwenge n’ebiragalalagala by’abaddeafuuweeta, ekyo okyogerako ki?
Ye ng’ate kyalabwa ani Pulezidenti Museveni okusitukira mu “nnamba 3” we sipiika Kadaga, n’amuwaayo Poliisi emutaganjule ng’emubuuza akaana n’akataano, emwogweze abatemu b’amanyi abasse Nebanda!
Bw’olaba ng’enswa yeetandise ate okugoba ennyonyi, ng’omanya nti g’olaba majjankunene gennyini nti era ebinaddirira biyinza obutaba birungi.
Bulijjo “nnamba 1” Pulezidenti ne “nnamba 3” we, omugwa balina kugusika nga baguzza ku ludda lumu, naye bwe kiba nti kati batandise kugusika ngeri ya makijjama era nga batuuse n’okutomeragana, mwattu tokuba bukubi mu ngalo wabula kwata ku ttama kubanga ebintu si birungi erudda eyo.
Naye oba ng’ebintu bibi okutuuka awo, kale tunaayingira tutya mu mwaka omuggya n’ebintu ebyonoonese bityo?Ani atuloga era atulogera ki? Kuva dda ng’omukazi Omuyima nga gwe bakiteekako nti bw’akuloga akulekamu kasala kkubo kokka!
Naye ababiri bayinza okutambulira awamu okuggyako nga batabaganye? Olwo bwe kinaaba nti aba NRM babaloze ne babalekamu kasalakkubo kokka, ye lyo ekkubo banaalisala batya nga tebakyatabagana wabula nga basigadde kutomeregana butomereganyi!
Bagundi, babagamba nti omwaka guno mugumazeekonga mutubidde mu nsonyi ezitagambika olw’abakulembeze abali mu mmwe ababbye ensimbi z’eggwanga ne mukeerere n’amwenya.
Era awo Ddwaddwaddwa Mumansa we nkikinalira ne mbuuza nti, bagundi ensonyi ze mulimu ze zibasuddemu akambaayaaya ate ne mudda mu kulangiragana obutemu n’obulogo era ne mubirwaniramu?
Mu kifo ky’okwekuba mu kifuba mweddeko, mutandike okulwanyisa obubbi n’obulabbayi ebyonoonye
obufuzi bwammwe, ate bwe munadda mu kwerogozza n’okulwanagana mwekka na mwekka, bagundi awo eggwanga lye mufuga munaaba mulirese wa?
Mu kifo ky’okwekemba okutereeza ebisobye, lwaki muzze mu kwerogozza bwerogozza? Abajjirira okutereeza ensi, ebintu bwe binaabalema ne mudda mu kwerogozza olwo byo ebyafaayo biriboogerako bitya?
Mwagala kuyitibwa kafayiti ng’eddagala eriremwa okujjanjaba n’okuvumula omulwadde ate ne litta mutte? Bagundi muli ku ki? Kitalo!


text:
Essuula 3
1 Ebisigaddeyo, ab'oluganda, mu tusabirenga ekigambo kya Mukama waffe, kiwulukuke, kiweebwenga ekitiibwa, era nga mu mmwe;
2 era tulokoke eri abantu abatalina magezi, ababi; kubanga okukkiriza si kwa bonna.
3 Naye Mukama waffe mwesigwa, alibanyweza, anaabakuumanga eri omubi.
4 Era twesiga Mukama waffe mu bigambo byammwe, nga mukola bye tulagira era munaabikolanga.
5 Era Mukama waffe aluŋŋamyenga emitima gyammwe okutuuka mu kwagala kwa Katonda ne mu kugumiikiriza kwa Kristo.
6 Era tubalagira, ab'oluganda mu linnya lya Mukama waffe Yesu Kristo, mweyawulenga eri buli ow'oluganda atatambula bulungi newakubadde mu mpisa ze baaweebwa ffe.
7 Kubanga mmwe mwennyini mumanyi bwe kibagwanira okutugobereranga: kubanga tetwalemwa kutambula bulungi mu mmwe;
8 so tetulyanga mmere ya muntu yenna ya bwereere, naye mu kufuba n’okukoowa twakolanga emirimu ekiro n'emisana obutazitoowerera muntu ku mmwe:
9 si kubanga tetulina buyinza, naye tweweeyo gye muli ng'ekyokulabirako mulyoke mutugobererenga.
10 Kubanga era bwe twali gye muli, twabalagira bwe tutyo nti Omuntu yenna bwagaananga okukola emirimu, n'okulya talyanga.
11 Kubanga tuwulira nti eriyo abamu abatatambula bulungi mu mmwe nga tebakola mirimu gyabwe n'akatono, wabula egy'abalala.
12 Abali bwe batyo tubalagira era tubabuulirira mu Mukama waffe Yesu Kristo, okukolanga emirimu n'obuteefu balyoke balyenga emmere yaabwe bo.
13 Naye mmwe, ab'oluganda, temukoowanga mu kukola obulungi.
14 Era omuntu yenna bw'atagonderanga kigambo kyaffe mu bbaluwa eno, oyo mumwetegerezanga, so temwegattanga naye, ensonyi ziryoke zimukwate.
15 So temumulowoozanga nga mulabe, naye mumubuuliriranga ng'ow'oluganda.
16 Era Mukama waffe ow'emirembe yennyini abawenga emirembe ennaku zonna mu bigambo byonna. Mukama waffe abeerenga nammwe mwenna.
17 Kuno kwe kulamusa kwange Pawulo n'omukono gwange, ke kabonero mu bbaluwa yonna: bwe ntyo bwe mpandiika.
18 Ekisa kya Mukama waffe Yesu Kristo kibeerenga nammwe mwenna.


text:
Ebyabaleevi Leviticus
Chapter 12
1 Mukama n'agamba Musa nti
2 Gamba abaana ba Isiraeri nti Omukazi bw'anaabanga olubuto n'azaala omwana ow'obulenzi, kale omukazi oyo anaabanga atali mulongoofu ennaku musanvu; nga bw'abeera mu nnaku ez'okweyawula kw'endwadde ye, bw'atyo bw'anaabanga atali mulongoofu.
3 Awo ku lunaku olw'omunaana omubiri gw'ekikuta kye gunaakomolwanga.
4 Era omukazi anaamalanga ennaku asatu mu ssatu mu musaayi ogw'okutukuzibwa kwe; takomanga ku kintu ekitukuvu, so tayingiranga mu kifo ekitukuvu, okutuusa ennaku ez'okutukuzibwa kwe lwe ziriggwa.
5 Naye bw'anaazaalanga omwana ow'obuwala, kale anaabanga atali mulongoofu ssabbiiti bbiri, nga bw'abeera mu kweyawula kwe; era anaamalanga ennaku nkaaga mu mukaaga mu musaayi ogw'okutukuzibwa kwe.
6 Awo ennaku ez'okutukuzibwa kwe bwe ziggwanga; ez'ow'obulenzi, oba za wa buwala, anaaleetanga omwana gw'endiga ogw'omwaka ogw'olubereberye okuba ekiweebwayo ekyokebwa, n'ejjiba etto, oba kaamukuukulu, okuba ekiweebwayo olw'ekibi, ku mulyango gw'eweema ey'okusisinkanirangamu, eri kabona:
7 kale anaagiwangayo mu maaso ga Mukama, n'amutangirira; kale anaalongoosebwanga mu nsulo y'omusaayi gwe. Eryo lye tteeka ly'omukazi azaala, oba wa bulenzi oba wa buwala.
8 Era mu bintu bye bw'ataayinzenga kuleeta mwana gwa ndiga, kale anaatwalanga bakaamukuukulu babiri, oba amayiba amato abiri; erimu okuba ekiweebwayo ekyokebwa, n'eddala okuba ekiweebwayo olw'ekibi: era kabona anaamutangiriranga era anaabanga mulongoofu.


text:
Ebyabaleevi Leviticus
Chapter 8
1 Mukama n'agamba Musa nti
2 Twala Alooni n'abaana be awamu naye, n'ebyambalo, n'amafuta ag'okufukako, n'ente ey'ekiweebwayo olw'ekibi, n'endiga ennume zombi, n'ekibbo ekirimu amigaati egitazimbulukuswa;
3 okuŋŋaanyize ekibiina kyonna ku mulyango gw'eweema ey'okusisinkanirangamu.
4 Awo Musa n'akola nga Mukama bwe yamulagira; ekibiina ne kikuŋŋaanyizibwa ku mulyango gw'eweema ey'okusisinkanirangamu.
5 Musa n'agamba ekibiina nti Kino kye kigambo Mukama kye yalagira okukola.
6 Musa n'aleeta Alooni n'abaaaa be, n'abanaaza n'amazzi.
7 N'amwambaza ekizibawo, n'amusiba olukoba, n'amwambaza omunagiro, n'amussaako ekkanzu, n'amusiba olukoba olw'ekkanzu olwalukibwa n'amagezi, n'aginyweza n'olwo.
8 N'amussaako eky'oku kifuba: ne mu ky'oku kifuba yateeka Ulimu ne Sumimu.
9 N'amutikkira enkuufiira ku mutwe; ne ku nkuufiira, mu maaso gaayo, n'assaako ekipande ekya zaabu, engule entukuvu; nga Mukama bwe yalagira Musa.
10 Musa n'addira amafuta ag'okufukako, n'agafuka ku weema ne ku byonna ebyagirimu, n'abitukuza.
11 N'amansirako ku kyoto emirundi musanvu, n'afuka ku kyoto n'ebintu byakyo byonna, n'eky'okunaabirangamu n'entobo yaakyo, okubitukuza.
12 N'afuka ku mafuta ag'okufukako ku mutwe gwa Alooni, n'amufukako amafuta, okumutukuza.
13 Musa n'aleeta abaana ba Alooni, n'abambaza ebizibawo, n'abasiba enkoba, n'abasibako ebiremba; nga Mukama bwe yalagira Musa.
14 N'aleeta ente ey'ekiweebwayo olw'ekibi: Alooni n'abaana be ne bateeka engalo zaabwe ku mutwe gw'ente ey'ekiweebwayo olw'ekibi.
15 N'agitta: Musa n'addira omusaayi, n'agusiiga ku mayembe g'ekyoto enjuyi zonna n'engalo ye, n'alongoosa ekyoto, n'ayiwa omusaayi ku ntobo y'ekyoto, n'akitukuza, okukitangirira.
16 N'addira amasavu gonna agaali ku byenda, n'ekisenge eky'oku kibumba, n'ensigo zombi, n'amasavu gaazo, Musa n'agookera ku kyoto.
17 Naye ente n'eddiba lyayo n'ennyama yaayo n'obusa bwayo n'abyokera n'omuliro ebweru w'olusiisira; nga Mukama bwe yalagira Musa.
18 N'aleeta endiga ennume ey'ekiweebwayo ekyokebwa: Alooni n'abaana be ne bateeka engalo zaabwe ku mutwe gw'endiga.
19 N'agitta: Musa n'amansira omusaayi ku kyoto enjuyi zonna.
20 N'asala mu ndiga ebitundu, byayo; Musa n'ayokya omutwe, n'ebitundu, n'amasavu.
21 N'anaaza ebyenda n'amagulu n'amazzi Musa n'ayokera endiga yonna ku kyoto: yali kiweebwayo ekyokebwa olw'evvumbe eddungi: yali kiweebwayo ekikolebwa n'omuliro eri Mukama; nga Mukama bwe yalagira Musa.
22 N'aleeta endiga ennume ey'okubiri, endiga ey'okwawula: Alooni n'abaana be ne bateeka engalo zaabwe ku mutwe gw'endiga.
23 N'agitta; Musa n'atoola ku musaayi gwayo, n'agusiiga ku nsonda y'okutu kwa Alooni okwa ddyo, ne ku kinkumu ky'omukono gwe ogwa ddyo, ne ku kigere ekisajja eky'okugulu kwabwe okwa ddyo,
24 N'aleeta abaana ba Alooni, Musa n'asiiga ku musaayi ku nsonda y'okutu kwabwe okwa ddyo, ne ku kinkumu eky'omukono gwabwe ogwa ddyo, ne ku kigere ekisajja eky'okugulu kwabwe okwa ddyo: Musa n'amansira omusaayi ku kyoto enjuyi zonna.
25 N'addira amasavu, n'omukira ogwa ssava, n'amasavu gonna agali ku byenda, n'ekisenge eky'oku kibumba, n'ensigo zombi, n'amasavu gaazo, n'ekisambi ekya ddyo:
26 ne mu kibbo ekyalimu emigaati egitazimbulukuswa ekyali mu maaso ga Mukama n'aggyamu omugaati gumu ogutazimbulukuswa, n'omugaati gumu ogwasiigibwako amafuta, n'ogw'oluwewere gumu, n'agiteeka ku masavu, ne ku kisambi ekya ddyo:
27 n'ateeka byonna mu ngalo za Alooni ne mu ngalo z'abaana be, n'abiwuubawuuba okuba ekiweebwayo ekiwuubibwa mu maaso ga Mukama.
28 Musa n'abiggya mu ngalo zaabwe, n'abyokera ku kyoto ku kiweebwayo ekyokebwa: byali bya kwawula olw'evvumbe eddungi: byali kiweebwayo ekikolebwa n'omuliro eri Mukama.
29 Musa n'addira ekifuba, n'akiwuubawuuba okuba ekiweebwayo ekiwuubibwa mu maaso ga Mukama: gwali mugabo gwa Musa ku ndiga ey'okwawula; nga Mukama bwe yalagira Musa.
30 Musa n'atoola ku mafuta ag'okufukako, ne ku musaayi ogwali ku kyoto, n'agumansira ku Alooni, ku byambalo bye, ne ku baana be, ne ku byambalo by'abaana be awamu naye; n'atukuza Alooni, ebyambalo bye, n'abaana be, n'ebyambalo by'abaana be awamu naye.
31 Musa n'agamba Alooni n'abaana be nti Mufumbire ennyama ku mulyango gw'eweema ey'okusisinkanirangamu: mugiriire eyo n'emigaati egiri mu kibbo eky'okwawula, nga bwe nnalagira nga njogera nti Alooni n'abaana be banaabiryanga.
32 Era ekinafikkawo ku nnyama ne ku migaati munaakyokya n'omuliro.
33 So temufulumanga mu mulyango gw'eweema ey'okusisinkanirangamu ennaku musanvu, okutuusa ennaku ez'okwawula kwammwe lwe zirituukirira: kubanga alibaawulira ennaku musanvu.
34 Nga bwe kikoleddwa leero, bw'atyo Mukama bwe yalagira okukola, okubatangirira.
35 Era ku mulyango gw'eweema ey'okusisinkanirangamu gye mulimalira ennaku musanvu emisana n'ekiro, mwekuume ekiragiro kya Mukama muleme okufa: kubanga bwe ntyo bwe nnalagirwa.
36 Alooni n'abaana be ne bakola byonna Mukama bye yalagira mu mukono gwa Musa.


text:
Bya MOSES NSUBUGA
EKISULO ky’abayizi ba siniya esooka e Kibuli SS, kikutte omuliro ng’entabwe evudde ku masannyalaze oluvannyuma lw’omuyizi omu okunyiga ‘swiki’ ng’ateekako ettaala eyakoleezezza omuliro ogwakutte ne gulemerera abayizi okuzikiza era baagenze okuggyako amasannyalaze nga gumaze okusaasaana.
Ekisulo kino kyakutte omuliro emirundi ebiri ng’abazinyamwoto baguzikiza. Omuliro ogwasoose gwakutte ku ssaawa 2:00 ez’ekiro ku Lwokutaano ne guzikizibwa ate ku ssaawa 5:00 ne gud¬damu ne gusuula n’akasolya k’ekizimbe.
Ekisulo kino kibadde kisulako abayizi abasoba mu 200 era tebalina kye baasigazza oluvannyuma lw’okubagaana okutaakiriza ekintu kyonna olw’omuliro ogwabadde omungi.
Omuliro gw’essaawa 2:00 abayizi gwabasanze bava kusaala nga baakatuuka mu bisulo byabwe bateeketeeke ebitabo bye baabadde bagenda okusoma ekiro ekyo.
Heedimansita w’essomero lino, Hajji Ibrahim Matovu yagambye nti, abakuumi be baagaanyi abayizi okuyingira okutaasa ebintu byabwe kyokka ne bafuba okufulumya abayizi bonna abaabadde munda abo abaafunye ebiwundu ne batwalibwa mu ddwaaliro.
“Ku ssaawa 5:00 ez’ekiro ng’abayizi tukyabanoonyeza we bagenda okusula, ekisulo kino kyazzeemu ne kikwata omuliro abayizi ne bakuba enduulu.
Poliisi twazzeemu okugiyita okugusikiza era baasuzeewo okulaba ng’omwaliro gwa wansi nagwo teguddamu kukwata,” Hajji Matovu bwe yategeezezza.
Hajji Matovu yagumizza abazadde nti, teri muyizi yafunye kisago kya maanyi era bonna balamu. Abayizi ababadde basula mu kisulo kino baalagiddwa okudda eka okutuusa nga July 13 lwe baliddamu okusoma.
POLIISI ENNYONNYODDE
Bernard Mugerwa akulira poliisi y’e Kabalagala agambye nti ekisulo kino kibadde kisulamu abayizi abasoba mu 200 era ebintu byabwe okuli keesi, emifaliso, ebbaafu n’ebirala byayidde.
AMASOMERO AGAZZE GAGGYA:
1 Nga April 15, 2008, Buddo Junior yakwata omuliro abayizi 19 ne bafa.
2 Nile High School e Naddangira Mukono ebisulo by’abayizi byaggya emirundi ebiri.
3 November 01, 2013, Buloba Light Junior School ekisulo kyabwe kyakwata omuliro.
4 Leo’s Junior Academy mu Nnyendo lyakwata omuliro emirundi ebiri era ogwasembayo abayizi babiri baafiiramu.
5 March 03, 2013, Bishop Ddungu Primary School e Lwengo Masaka ekisulo ky’abalenzi kyakwata omuliro.
6 Salaf Islamic Theological Institute e Namung’oona lyakakwata omuliro emirundi ebiri.
7 Nammere Mixed SS lyakakwata omuliro emirundi ebiri.
8 June 4, 2012, Kibibi Junior e Butambala lyakwata omuliro omwafiira omuyizi omu.
9 July 20, 2009, ekisulo kya Kisubi High School kyaggya.
10 July 17, 2013 ekisulo kya Villa Maria kyakwata omuliro.


text:
Bya HASIFAH Naava
ABASUMBA b’abalokole okuva mu bibiina eby’enjawulo abeegattira mu kibiina ekiyitibwa ‘National Fellowship’ mu Wakiso disitulikiti basabye gavumenti ssente z’abavubuka ezituuseeko mu kkanisa ze basumba abavubuka basobole okwekulaakulanya.
Okusaba kuno kukoleddwa akulira ekibiina kya Uganda Bible Believers Network (UBBN) mu Wakiso, Bp. Joel Kakembo ku mukolo abasumba mu Wakiso kwe baasisinkanidde RDC w’e Wakiso Ian Kyeyune ku kkanisa ye eya ‘The Ressurrection Power Ministry International e Kamanyi Gayaza ne bamuyitira mu bizibu byabwe.
Bp. Kakembo yagambye nti, ensimbi z’abavubuka bakoma kuziwulira mu mawulire naye zandibadde zituuka ne mu kkanisa zaabwe.
Yasabye Kyeyune abatuusize obubaka ewa Pulezidenti babakkirize amakanisa agasinga beegattirenga abagole baabwe.Yagambye nti, obukwakkulizo bwe baabateerawo okutuuka okugatta abagole bulinga obubagoba mu buweereza ekitabayisa bulungi wamu n’abagoberezi baabwe.
Ye Ian Kyeyune yagambye nti ssente z’abavubuka tezaawula mu ddiini n’abasaba bagende mu ofiisi ye ababuulire ekyokukola. Era yabalabudde ku nsonga y’obukuumi bwe bassa ku kkanisa zaabwe kubanga abatujju bayinza okubalumba n’abasubiza ebizibu byabwe okubituusa ewa Pulezidenti.


text:
EBYONGEREZEDDWAKO
Twandikuzizza Ennaku Enkulu?
BAIBULI si ye nsibuko y’ennaku z’eddiini n’endala ezikuzibwa mu bitundu bingi mu nsi leero. Kati olwo ennaku ng’ezo zaasibuka wa? Singa onoonyereza mu tterekero ly’ebitabo, ojja kumanya ekyo ebitabo kye byogera ku nnaku enkulu ezikuzibwa mu kitundu gy’obeera. Weetegereze ebyokulabirako bino.
Ppaasika. Ekitabo The Encyclopædia Britannica kigamba nti: “Mu Ndagaano Empya temuliimu kiraga nti Ppaasika yakuzibwanga.” Kati olwo, Ppaasika yatandika etya okukuzibwa? Yasibuka mu kusinza okw’ekikaafiiri. Wadde nga kigambibwa nti ku lunaku olwo baba bajjukira kuzuukira kwa Yesu, obulombolombo obukwataganyizibwa ne Ppaasika si bwa Kikristaayo.
Okukuza Omwaka Omuggya. Olunaku n’obulombolombo obukwataganyizibwa n’okukuza Omwaka Omuggya byawukana mu buli nsi. Ekitabo The World Book Encyclopedia kyogera bwe kiti ku nsibuko y’olunaku luno: “Omufuzi Omuruumi Julius Caesar yalonda Jjanwali 1 okuba olunaku olw’okukulizaako Omwaka Omuggya mu 46 B.C. Abaruumi baawaayo olunaku luno okusinzizaako Janus, katonda w’enzigi n’entandikwa. Omwezi gwa Jjanwali gwafuna erinnya eryo okuva ku Janus, eyalina obwenyi obw’emirundi ebiri—nga obumu butunudde mu maaso ate obulala mabega.” N’olwekyo, okukuza Omwaka Omuggya kalombolombo ka kikaafiiri.
Halloween. Ekitabo The Encyclopedia Americana kyogera bwe kiti ku lunaku luno: “Obulombolombo obukwata ku lunaku luno bwasibuka mu mukolo gwa bakabona ab’edda mu Buyindi ne Bulaaya ng’Obukristaayo tebunnabaawo. Abantu b’omu bitundu ebyo baabanga n’embaga eza bakatonda abakulu babiri—katonda w’enjuba ne katonda w’abafu…ng’embaga eno yakwatibwanga nga Noovemba 1, olunaku olwalamba entandikwa y’Omwaka Omuggya mu kitundu ekyo. Mpolampola Abakristaayo baatandika okukuza embaga eyo.”
Ennaku Endala Ezikuzibwa. Tekisoboka kwogera ku nnaku zonna ezikuzibwa mu nsi. Kyokka, ennaku ezigulumiza abantu oba ebibiina by’abantu, Yakuwa tazikkiriza. (Yeremiya 17:5-7; Ebikolwa 10:25, 26) Ate era kijjukire nti ensibuko y’ennaku z’eddiini ezikuzibwa etuyamba okutegeera oba nga zisiimibwa Katonda oba nedda. (Isaaya 52:11; Okubikkulirwa 18:4) Emisingi gya Baibuli egyogerwako mu Ssuula 16 ey’akatabo kano gijja kukuyamba okumanya engeri Katonda gy’atwalamu ennaku ezo.


text:
Olubereberye - Genesis
Essuula 28
1 Isaaka n'ayita Yakobo, n'amusabira omukisa, n'amukuutira, n'amugamba nti Towasanga mukazi ku bawala ba Kanani.
2 Golokoka, ogende e Padanalaamu, eri ennyumba ya Bessweri kitaawe wa nnyoko; weewasize omukazi alivaayo ku bawala ba Labbaani mwannyina wa nnyoko.
3 Era Katonda Omuyinza w'ebintu byonna akwongerenga, ofuuke ekibiina ky'amawanga;
4 era akuwe omukisa gwa Ibulayimu, ggwe n'ezzadde lyo awamu naawe; osikire ensi gye watambuliramu, Katonda gye yawa Ibulayimu.
5 Isaaka n'asindika Yakobo: n'agenda e Padanalaamu eri Labbaani, omwana wa Bessweri Omusuuli, mwannyina Lebbeeka, nnyina wa Yakobo ne Esawu.
6 Era Esawu n'alaba nga Isaaka yasabira Yakobo omukisa n'amusindika okugenda e Padanalaamu, okwewasizaayo omukazi; era bwe yamusabira omukisa n'amukuutira ng'ayogera nti Towasanga mukazi ku bawala ba Kanani;
7 era nga Yakobo n'awulira kitaawe ne nnyina, era ng'agenze e Padanalaamu:
8 Esawu n'alaba ng'abawala ba Kanani tebaasanyusa Isaaka kitaawe;
9 Esawu n'agenda eri Isimaeri, n'awasa wamu n'abakazi be yalina Makalasi muwala wa Isimaeri omwana wa Ibulayimu, mwannyina Nebayoosi, okuba mukazi we.
10 Yakobo n'ava mu Beeruseba n'agenda eri Kalani.
11 N'atuuka mu kifo, n'asulawo n'akeesa obudde, kubanga enjuba yali egudde; n'atwala erimu ku mayinja ag'omu kifo, n'alyezizika wansi w'omutwe gwe, n'agalamira mu kifo ekyo okwebaka.
12 N'aloota ekirooto, era, laba, amadaala agaasimbibwa ku ttaka, n'entikko yaago ng'etuuse muggulu: era laba bamalayika ba Katonda nga balinnya era nga bakka ku go.
13 Era, laba, Mukama ng'ayimiridde waggulu waago, n'ayogera nti Nze Mukama, Katonda wa Ibulayimu jjajjaawo, era Katonda wa Isaaka: ensi gy'ogalamiddeko, ndigikuwa ggwe n'ezzadde lyo;
14 n'ezzadde lyo linaabanga ng'enfuufu ey'oku nsi, era olibuna ebugwanjuba, n'ebuvanjuba, n'obukiika obwa kkono, n'obwa ddyo: ne mu ggwe ne mu zzadde lyo ebika byonna eby'omu nsi mwe biriweerwa omukisa.
15 Era, laba, nze ndi wamu naawe, era naakukuumanga gy'onoogendanga yonna, era ndikukomyawo mu nsi eno; kubanga sirikuleka okutuusa lwe ndimala okukola bye nkugambyeko.
16 Yakobo n'azuukuka mu tulo, n'ayogera nti Mazima Mukama ali mu kifo kino; nange mbadde simanyi.
17 N'atya, n'ayogera nti Ekifo kino nga kya ntiisa (ekifo) kino ye nnyumba ya Katonda ddala mazima, era gwe mulyango gw'eggulu.
18 Yakobo n'agolokoka enkya mu makya, n'addira ejjinja lye yeezizise wansi w'omutwe gwe, n'alisimba okuba empagi, n'alifukako amafuta ku ntikko yaalyo.
19 N'atuuma ekifo ekyo erinnya lyakyo Beseri naye erinnya ly'ekibuga olubereberye lyali Luzi.
20 Yakobo ne yeeyama obweyamo, ng'ayogera nti Katonda bw'anaabanga awamu nange era bw'anankuumiranga mu kkubo lino lye ŋŋendamu, era bw'anampanga emmere ey'okulya, n'engoye ez'okwambala,
21 n'okudda ne nzira mu nnyumba ya kitange n'emirembe, Mukama n'alyoka abeera Katonda wange,
22 n'ejjinja lino, lye nsimbye okuba empagi, liriba ennyumba ya Katonda: era ku byonna by'onompanga siiremenga kukuwa ggwe ekitundu eky'ekkumi.


text:
Yoswa Joshua
Chapter 13
1 Yoswa yali ng'akaddiye nga yaakamala emyaka mingi; Mukama n'amugamba nti Okaddiye, waakamala emyaka mingi, naye wasigaddewo ensi nnyingi nnyo okuliibwa.
2 Eno ye nsi esigaddewo: ebifo byonna eby'Abafirisuuti n'Abagesuli bonna;
3 okuva ku Sikoli, oguliraanye e Misiri, okutuuka ku nsalo ey'e Ekuloni ku luuyi olw'obukiika obwa kkono, ebalirwa Abakanani; abaami abataano ab'Abafirisuuti; Abagaza, n'Abasudodi, n'Abasukuloni, Abagitti, n'Abekuloni;
4 era n'abavi, ku luuyi olw'obukiika obwa ddyo: ensi yonna ey'Abakanani, ne Meala ekyali ekya Basidoni, okutuuka ku Afiki, ku nsalo ey'Abamoli:
5 n'ensi ey'Abagebali, ne Lebanooni yonna, ku luuyi olw'ebuvanjuba, okuva ku Baalugadi wansi w'olusozi Kerumooni okutuuka ku Kamasi awayingirirwa:
6 abali mu nsi ey'ensozi bonna okuva ku Lebanooni okutuuka ku Misurefosumayimu, be Basidoni bonna; abo ndibagoba mu maaso g'abaana ba Isiraeri; kyokka ogigabire Isiraeri okuba obusika, nga bwe nnakulagira.
7 Kale kaakano ensi eno ogigabe okuba obusika eri ebika omwenda, n'ekitundu eky'ekika kya Manase.
8 Awamu n'oyo Abalewubeeni n'Abagaadi baaweebwa obusika bwabwe, Musa bwe yabawa, emitala wa Yoludaani ku luuyi olw'ebuvanjuba, nga Musa omuweereza wa Mukama bwe yabawa;
9 okuva ku Aloweri, ekiri ku mabbali g'ekiwonvu eky'Alunoni, n'ekibuga ekiri wakati mu kiwonvu, n'olusenyi lwonna olwa Medeba okutuuka ku Diboni;
10 n'ebibuga byonna ebya Sikoni kabaka w'Abamoli, eyafuga mu Kesuboni, okutuuka ku nsalo ey'abaana ba Amoni;
11 ne Gireyaadi, n'ensalo ey'Abagesuli n'Abamaakasi, n'olusozi lwonna Kerumooni, ne Basani yonna okutuuka ku Saleka:
12 obwakabaka bwonna obwa Ogi mu Basani, eyafuga mu Asutaloosi ne mu Ederei (oyo ye yasigalawo mu Balefa abaasigalawo); kubanga abo Musa yabakuba, n'abagoba.
13 Naye abaana ba Isiraeri tebaagoba Abagesuli newakubadde Abamaakasi: naye Gesuli ne Maakasi ne babeera wakati mu Isiraeri, ne kaakano.
14 Ekika kya Leevi kyokka teyakiwa busika; ebiweebwayo ebikolebwa n'omuliro eri Mukama, Katonda wa Isiraeri, bwe busika bwe, nga bwe yamugamba.
15 Musa n'akiwa ekika eky'abaana ba Lewubeeni ng'enda zaabwe bwe zaali.
16 N'ensalo yaabwe yava ku Aloweri, ekiri ku mabbali g'ekiwonvu eky'Alunoni, n'ekibuga ekiri wakati mu kiwonvu, n'olusenyi lwonna oluliraanye Medeba;
17 Kesuboni, n'ebibuga byakyo byonna ebiri mu lusenyi; Diboni, ne Bamosubaali, ne Besubaalumyoni:
18 ne Yakazi, ne Kedemosi, ne Mefaasi;
19 ne Kiriyasayimu, ne Sibuma, ne Zeresusakali ku lusozi olw'omu kiwonvu;
20 ne Besupyoli, ne Pisuga awakkirwa, ne Besuyesimosi;
21 n'ebibuga byonna eby'olusenyi, n'obwakabaka bwonna obwa Sikoni kabaka w'Abamoli, eyafuga mu Kesuboni, Musa gwe yakuba awamu n'abaami ab'e Midiyaani Evi, ne Lekemu, ne Zuuli, ne Kuli ne Leba, abakungu ba Sikoni, abaabeera mu nsi.
22 Era ne Balamu, omwana wa Byoli, omulaguzi, abaana ba Isiraeri ne bamutta n'ekitala awamu n’abalala abattibwa.
23 N'ensalo ey'abaana ba Lewubeeni Yoludaani n'ensalo yaagwo. Obwo bwe bwali obusika bw'abaana ba Lewubeeni ng'enda zaabwe bwe zaali, ebibuga n'ebyalo byamu.
24 Musa n'akiwa ekika kya Gaadi, be baana ba Gaadi, ng'enda zaabwe bwe zaali.
25 N'ensalo yaabwe Yazeri, n'ebibuga byonna ebya Gireyaadi, n'ekitundu eky'ensi ey'abaana ba Amoni, okutuuka ku Aloweri ekyolekedde Labba;
26 era okuva ku Kesuboni okutuuka ku Lamaumizupe, ne Betonimu; era okuva ku Makanayimu okutuuka ku nsalo ey'e Debiri;
27 ne mu kiwonvu, Besukalamu, ne Besunimira, ne Sukkosi, ne Zafoni, ekitundu ekyasigalawo eky'obwakabaka bwa Sikoni kabaka ow'e Kesuboni, Yoludaani n'ensalo yaagwo, okutuuka ku lubalama lw'ennyanja ey'e Kinneresi emitala wa Yoludaani ku luuyi olw'ebuvanjuba.
28 Obwo bwe busika bw'abaana ba Gaadi ng'enda zaabwe bwe zaali, ebibuga n'ebyalo byamu.
29 Musa n'agabira ekitundu eky'ekika kya Manase: n'omugabo gwali gwa kitundu eky'ekika ky'abaana ba Manase ng'enda zaabwe bwe zaali.
30 N'ensalo yaabwe yava ku Makanayimu, e Basani yonna, obwakabaka bwonna obwa Ogi kabaka w’e Basani, n'ebibuga byonna bya Yayiri, ebiri mu Basani; ebibuga nkaaga:
31 n'ekitundu ekimu eky'e Gireyaadi, ne Asutaloosi, ne Ederei, ebibuga eby'obwakabaka bwa Ogi mu Basani, byali bya baana ba Makiri omwana wa Manase, kye kitundu eky'abaana ba Makiri ng'enda zaabwe bwe zaali.
32 Obwo bwe busika Musa bwe yagaba mu nsenyi eza Mowaabu, emitala wa Yoludaani ku Yeriko, ku luuyi olw'ebuvanjuba.
33 Naye ekika kya Leevi Musa teyakiwa busika: Mukama, Katonda wa Isiraeri, bwe busika bwabwe, nga bwe yabagamba.


text:
Ezekyeri Ezekiel
Chapter 40
1 Mu mwaka ogw'amakumi abiri mu etaano ogw'okusibibwa kwaffe omwaka nga kye gujje gutanule ku lunaku olw'ekkumi olw'omwezi mu mwaka ogw'ekkumi n'ena ekibuga nga kimaze okumenyebwa, ku lunaku olwo omukono gwa Mukama ne guba ku nze, n'antwalayo.
2 N'antwala mu nsi ya Isiraeri mu kwolesebwa kwa Katonda, n'anzisa ku lusozi oluwanvu ennyo, okwali ng'embala y'ekibuga ku bukiika obwa ddyo.
3 N'antwalayo, kale, laba, nga waliwo omusajja; enfaanana ye ng'enfaanana ey'ekikomo, ng'alina omugwa ogw'obugoogwa mu mukono gwe n'olumuli olugera; n'ayimirira mu mulyango.
4 Omusajja oyo n'aŋŋamba nti Omwana w'omuntu tunula n'amaaso go, owulire n'amatu go, oteeke omutima gwo ku byonna bye nnaakulaga; kubanga kyovudde oleetebwa wano ndyoke nkubirage: byonna by'onoolaba obibuuliranga ennyumba ya Isiraeri.
5 Awo, laba, ekisenge ebweru w'ennyumba okwetooloola, ne mu mukono gw'omusajja nga mulimu olumuli olugera, obuwanvu bwalwo emikono mukaaga, buli mukono mukono ko oluta: awo n'agera obugazi bw'ennyumba, olumuli lumu; n'obugulumivu olumuli lumu:
6 Awo n'ajja eri omulyango ogutunuulira ebuvanjuba, n'alinnya ku madaala gaagwo; n'agera awayingirirwa ow'omulyango, obugazi bwawo olumuli lumu: n'awayingirirwa awalala, obugazi bwawo olumuli lumu.
7 Na buli nju obuwanvu bwayo olumuli lumu n'obugazi bwayo olumuli lumu; ne wakati w'amayu emikono etaano; n'awayingirirwa ow'omulyango awali ekisasi eky'oku mulyango okwolekera ennyumba, waaliwo olumuli lumu.
8 Era n'agera n'ekisasi eky'oku mulyango okwolekera ennyumba, olumuli lumu.
9 Awo n'agera ekisasi eky'oku mulyango, emikono munaana; n'emifuubeeto gyamu, emikono ebiri; n'ekisasi eky'oku mulyango kyayolekera ennyumba.
10 N'amayu ag'oku mulyango ebuvanjuba gaali asatu eruuyi n'asatu eruuyi; ago gonsatule ga kigera kimu n'emifuubeeto gyalina ekigera kimu eruuyi n'eruuyi
11 Era n'agera awayingirirwa mu mulyango obugazi bwawo, emikono kkumi; n'obuwanvu bw'omulyango emikono kkumi n'esatu;
12 n'ebbanga eryali mu maaso g'amayu, omukono gumu eruuyi, n'ebbanga omukono gumu eruuyi; n'amayu emikono mukaaga eruuyi n'emikono mukaaga eruuyi.
13 N'agera omulyango okuva ku nju waggulu okutuuka ku nju ginnaayo waggulu, obugazi emikono amakumi abiri mu etaano; oluggi nga lwolekera oluggi.
14 Era n'akola n'emifuubeeto, emikono enkaaga; n'oluggya lwatuuka ku mufuubeeto, omulyango nga gwetooloola.
15 N'okuva ku bwenyi bw'omulyango awayingirirwa okutuuka ku bwenyi obw'ekisasi eky'omunda eky'oku mulyango gyali emikono ataano.
16 Era amayu gaaliko ebituli ebyazibibwa, n'emifuubeeto gyago egyali munda w'omulyango enjuyi zonna, era n'ebizizi bwe bityo byaliko ebituli: era munda mwalimu ebituli okwetooloola: ne ku buli mufuubeeto kwaliko enkindu.
17 Awo n'antwala mu luggya olw'ebweru, era, laba, nga waaliwo ebisenge n'amayinja amaaliire, ebyakolerwa oluggya okwetooloola: ebisenge amakumi abiri byali ku mayinja ago amaaliire.
18 N'amayinja amaaliire gaali ku mabbali g'emiryango, okwenkanankana n'obuwanvu obw'emiryango, ge mayinja amaaliire aga wansi.
19 Awo n'agera obugazi okuva ku bwenyi obw'omulyango ogwa wansi okutuuka ku bwenyi obw'oluggya olw'omunda ebweru, emikono kikumi, ebuvanjuba n'obukiika obwa kkono:
20 N'omulyango ogw'oluggya olw'ebweru ogutunuulira obukiika obwa kkono n'agera obuwanvu bwagwo n'obugazi bwagwo:
21 N'amayu gaako gaali asatu eruuyi n'asatu eruuyi; n'emifuubeeto gyako n'ebizizi byako byali ng'ekigera eky'omulyango ogw'olubereberye: obuwanvu bwagwo emikono amakumi ataano, n'obugazi emikono amakumi abiri mu etaano.
22 N'ebituli byagwo n'ebizizi byagwo n'enkindu zaagwo, byali ng'ekigera eky'omulyango ogutunuulira ebuvanjuba; era baagulinnyirangamu ku madaala musanvu; n'ebizizi byagwo byali nu maaso gaago.
23 Era oluggya olw'omunda lwaliko omulyango ogwolekera omulyango omulala, obukiika obwa kkono era n'ebuvanjuba; n'agera okuva ku mulyango okutuuka ku mulyango emikono kikumi.
24 Awo n'antwala obukiika obwa ddyo, kale, laba, omulyango obukiika obwa ddyo: n'agera emifuubeeto gyagwo n'ebizizi byagwo ng'ebigera ebyo bwe biri.
25 Era kwaliko amadirisa ku gwo ne ku bizizi byagwo enjuyi zonna ebifaanana amadirisa ago: obuwanvu emikono amakumi ataano, n'obugazi emikono amakumi abiri mu etaano.
26 Era waaliwo amadaala musanvu kwe baalinnyiranga, n'ebizizi byagwo byali mu maaso gaago: era gwaliko enkindu, olumu eruuyi n'olumu eruuyi ku mifuubeeto gyagwo.
27 Era oluggya olw'omunda lwalina omulyango ogwolekera obukiika obwa ddyo: n'agera okuva ku mulyango okutuuka ku mulyango okwolekera obukiika obwa ddyo emikono kikumi.
28 Awo n'antwala mu luggya olw'omunda oluliraanye omulyango ogw'obukiika obwa ddyo ng'ebigera ebyo bwe byali;
29 n'amayu gaako n'emifuubeeto gyagwo n'ebizizi byagwo ng'ebigera ebyo bwe byali: era gwaliko ebituli era n'ebizizi byagwo enjuyi zonna byaliko ebituli: obuwanvu bwagwo emikono amakumi ataano n'obugazi bwagwo emikono amakumi abiri mu etaano.
30 Era waaliwo ebizizi enjuyi zonna obuwanvu bwabyo emikono amakumi abiri mu etaano n'obugazi bwabyo emikono etaano.
31 N'ebizizi byagwo byayolekera oluggya olw'ebweru; n'emifuubeeto gyagwo gyali enkindu; n'awalinnyirwa waaliwo amadaala munaana.
32 N'antwala mu luggya olw'omunda okwolekera obuvanjuba: n'agera omulyango ng'ebigera ebyo bwe byali;
33 n'amayu gaako n'emifuubeeto gyagwo n'ebizizi byagwo ng'ebigera ebyo bwe byali: era gwaliko ebituli, n'ebizizi byagwo enjuyi zonna byaliko ebituli: obuwanvu bwagwo emikono amakumi ataano n'obugazi bwagwo emikono amakumi abiri mu etaano.
34 N'ebizizi byagwo byayolekera oluggya olw'ebweru; n'emifuubeeto gyagwo gyaliko enkindu, eruuyi n'eruuyi: n'awalinnyirwa waaliwo amadaala munaana.
35 N'antwala ku mulyango ogw'obukiika obwa kkono: n'agugera ng'ebigera ebyo bwe byali;
36 amayu gaako n'emifuubeeto gyagwo n'ebizizi byagwo; era gwaliko amadirisa enjuyi zonna: obuwanvu bwagwo emikono amakumi ataano n'obugazi bwagwo emikono amakumi abiri mu etaano.
37 N'emifuubeeto gyagwo gyayolekera oluggya olw'ebweru; era emifubeeto gyagwo gyaliko enkindu eruuyi n'eruuyi: n'awalinnyirwa waaliwo amadaala munaana.
38 Era n'enju n'oluggi lwayo yali eriraanye ku mifuubeeto ku miryango; eyo gye baanaalizanga ekiweebwayo ekyokebwa.
39 Ne mu kisasi eky'oku mulyango mwalimu emmeeza bbiri eruuyi n'emmeeza bbiri eruuyi okuttirangako ekiweebwayo ekyokebwa n'ekiweebwayo olw'ekibi n'ekiweebwayo olw'omusango.
40 Era ku luuyi ebweru ng'olinnya awayingirirwa mu mulyango okwolekera obukiika obwa kkono yaliyo emmeeza bbiri: ne ku luuyi olw'okubiri, lwe lw'ekisasi eky'oku mulyango, yaiiyo emmeeza bbiri.
41 Waaliwo emmeeza nnya eruuyi n'emmeeza nnya eruuyi okuliraana omulyango; emmeeza munaana kwe battiranga ssaddaaka.
42 Era waaliwo emmeeza nnya ez'ekiweebwayo ekyokebwa, ez'amayinja amateme, obuwanvu bwazo omukono ko ekitundu, n'obugazi bwazo omukono ko ekitundu, n'obugulumivu bwazo omukono gumu: kwe baateekanga ebintu bye bassanga ekiweebwayo ebyokebwa ne ssaddaaka:
43 N'ebikwaso, obuwanvu bwabyo luta, byasibibwa munda enjuyi zonna; ne ku mmeeza kwaliko ennyama ey'ekitone.
44 Era ebweru w'oluggya olw'omunda waaliwo enju ez'abayimbi mu luggya olw'omunda olwali ku mabbali g'omulyango ogw'obukiika obwa kkono: era zaatunuulira obukiika obwa ddyo: nga waaliwo emu ku mabbali g'omulyango ogw'obuvanjuba etunuulira obukiika obwa kkono.
45 Awo n'aŋŋamba nti Enju eno etunuulira obukiika obwa ddyo ya bakabona abakuumi b’ennyumba gye balagirwa.
46 N'enju etunuulira obukiika obwa kkono ya bakabona abakuumi b'ekyoto kye balagirwa: abo be batabani ba Zadoki, be b'oku batabani ba Leevi abasemberera Mukama okumuweereza.
47 N'agera oluggya, obuwanvu bwalwo emikono kikumi n'obugazi bwalwo emikono kikumi okwenkanankana; n'ekyoto kyali mu maaso g'ennyumba.
48 Awo n'antwala ku kisasi eky'ennyumba, n'agera buli mufuubeeto ogw'ekisasi emikono etaano eruuyi n'emikono etaano eruuyi: n'obugazi obw'omulyango bwali emikono esatu eruuyi n'emikono esatu eruuyi.
49 Obuwanvu bw'ekisasi bwali emikono amakumi abiri n'obugazi emikono kkumi na gumu: ng'ogera awali amadaala ge baalinnyirangako omwo: era waaliwo empagi eziriraanye emifubeeto, emu eruuyi n'emu eruuyi.


text:
Essuula 1
1 Ekyabaawo okuva ku lubereberye; kye twawulira, kye twalaba n'amaaso gaffe, kye twatunuulira, era engalo zaffe kye zaakwatako, ebya Kigambo eky'obulamu
2 (n'obulamu bwalabisibwa, ne tulaba, era tutegeeza, era tububuulira mmwe obulamu obwo obutaggwaawo, obwabaawo awali Kitaffe ne bulabisibwa gye tuli);
3 kye twalaba ne tuwulira, kye tubabuulira nammwe, nammwe mulyoke musse ekimu naffe; era naye okussa ekimu kwaffe kuli ne Kitaffe era n'Omwana we Yesu Kristo;
4 n'ebyo tubiwandiika ffe, essanyu lyaffe liryoke lituukirire.
5 Ne kino kye kigambo kye twawulira ekyava mu ye era kye tubuulira mmwe, nga Katonda gwe musana, so mu ye ekizikiza temuli n'akatono.
6 Bwe twogera nga tussa kimu naye ne tutambuliranga mu kizikiza, tulimba ne tutakola mazima;
7 naye bwe tutambulira mu musana, nga ye bw'ali mu musana; tussa kimu fekka na fekka, n'omusaayi gwa Yesu Omwana we gutunaazaako ekibi kyonna.
8 Bwe twogera nga tetulina kibi, twekyamya fekka so nga n'amazima tegali mu ffe.
9 Bwe twatula ebibi byaffe, ye wa mazima era omutuukirivu okutusonyiwa ebibi byaffe, n'okutunaazaako byonna ebitali bya butuukirivu.
10 Bwe twogera nga tetwonoonanga, tumufuula mulimba, so nga n'ekigambo kye tekiri mu ffe.


text:
Olubereberye - Genesis
Essuula 8
1 Katonda n'ajjukira Nuuwa na buli kiramu na buli nte eyali awamu naye mu lyato: Katonda n'aleeta empewo ziyite ku nsi, amazzi ne gaweebuuka;
2 era n'ensulo ez'ennyanja n'ebituli eby'omu ggulu ne biggalirwa, enkuba ey'omu ggulu n'eziyizibwa;
3 amazzi ne gadda okuva ku nsi obutayosa: ne gaweebuuka amazzi oluvannyuma ennaku ekikumi mu ataano bwe zaayitawo.
4 Mu mwezi ogw'omusanvu, ku lunaku olw'ekkumi n'omusanvu olw'omwezi eryato ne lituula ku nsozi za Alalati.
5 Amazzi ne gaweebuuka obutayosa okutuusa ku mwezi ogw'ekkumi: mu mwezi ogw'ekkumi, ku lunaku olw'olubereberye olw'omwezi entikko z'ensozi ne zirabika.
6 Awo oluvannyuma lw'ennaku amakumi ana Nuuwa n’asumulula ekituli eky'eryato kye yakola:
7 n'atuma namuŋŋoona n'afuluma n'addiŋŋananga okutuusa amazzi lwe gaakalira ku nsi.
8 N'atuma ejjiba okuva w'ali alyoke alabe ng'amazzi gaweebuuse kungulu ku nsi;
9 naye ejjiba teryalaba bbanga wa kuwummuza ekigere kyalyo, ne likomawo gy'ali mu lyato, kubanga amazzi gaali kungulu ku nsi yonna: n'afulumya omukono gwe, n'alikwata n'aliyingiza mw'ali mu lyato.
10 N'ayosaawo ennaku musanvu nate; nate n'atuma ejjiba okuva mu lyato;
11 ejjiba ne likomawo olw'eggulo mw'ali; laba, mu kamwa kaalyo ne muba akalagala akabisi ak'omuzeeyituuni: Nuuwa n'alyoka amanya nti amazzi gaweebuuse okuva ku nsi.
12 N'ayosaawo ennaku musanvu nate; n'atuma ejjiba; awo oluvannyuma teryakomawo nate gy'ali.
13 Awo mu mwaka ogw'olukaaga mu gumu, mu mwezi ogw'olubereberye, ku lunaku olw'olubereberye olw'omwezi, amazzi ne gakalira ku nsi; Nuuwa n'aggyako ekyasaanikira eryato, n'atunuulira, laba, kungulu ku nsi nga kukalidde.
14 Mu mwezi ogw'okubiri, ku lunaku olw'amakumi abiri mu musanvu olw'omwezi, ensi n'ekalira.
15 Katonda n'agamba Nuuwa nti
16 Va mu lyato, ggwe, ne mukazi wo, n’abaana bo, n'abakazi b'abaana bo, awamu naawe.
17 Ofulumye wamu naawe buli kiramu ekiri awamu naawe mu buli nnyama yonna, ekibuuka n'ente na buli ekyewalula ku nsi; bizaalenga bibune mu nsi, byalenga byeyongerenga ku nsi.
18 Nuuwa n'afuluma, n'abaana be ne mukazi we n'abakazi b'abaana be awamu naye:
19 buli nsolo, buli ekyewalula, na buli ekibuuka, buli ekitambula kyonna ku nsi, mu bika byabyo, ne bifuluma mu lyato.
20 Nuuwa n'azimbira Mukama ekyoto; n'alonda ku nsolo zonna ennongoofu, ne ku bibuuka byonna ebirongoofu, n'aweerayo ebiweebwayo ebyokebwa ku kyoto.
21 Mukama n'awulira evvumbe eddungi; Mukama n'ayogera mu mutima gwe nti Ensi sikyagikolimira nate oluvannyuma ku lw'omuntu; kubanga okulowooza okw'omu mutima gw'omuntu kubi okuva mu buto bwe; so sikyakuba nate oluvannyuma buli kiramu, nga bwe nkoze.
22 Ensi ng'ekyaliwo, okusiga n'okukungula, era empewo n'ebbugumu, era ekyeya ne ttoggo, era emisana n'ekiro tebiggwengawo.


text:
1 Bassekabaka 1 Kings
Chapter 11
1 Era kabaka Sulemaani n'ayagala abakazi bangi bannaggwanga wamu ne muwala wa Falaawo, abakazi ab'oku Bamowaabu n'Abamoni n'Abaedomu n'Abasidoni n'Abakiiti;
2 ku mawanga Mukama ge yagambako abaana ba Isiraeri nti Temugendanga mu bo so tebajjanga bo mu mmwe: kubanga tebalirema kukyusa mitima gyammwe okugoberera bakatonda baabwe: Sulemaani ne yeegatta nabo ng'abaagala.
3 Era yalina abakazi lusanvu, abambejja, n'abazaana ebikumi bisatu: bakazi be ne bakyusa omutima gwe.
4 Kubanga olwatuuka Sulemaani ng'akaddiye bakazi be ne bakyusa omutima gwe okugoberera bakatonda abalala: omutima gwe ne gutatuukirira eri Mukama Katonda we nga bwe gwali omutima gwa Dawudi kitaawe.
5 Kubanga Sulemaani n'agoberera Asutaloosi, katonda omukazi ow'Abasidoni, ne Mirukomu omuzizo gw'Abamoni.
6 Era Sulemaani n'akola ekyali mu maaso ga Mukama ekibi, n'atagobererera ddala Mukama, nga Dawudi kitaawe bwe yakola.
7 Awo Sulemaani n'azimbira Kemosi ekifo ekigulumivu, gwe muzizo gwa Mowaabu, ku lusozi olwolekera Yerusaalemi, ne Moleki omuzizo gw'abaana ba Amoni.
8 Era bwe yakolera bw'atyo bakazi be bonna bannaggwanga abaayotezanga obubaane ne bawaayo ssaddaaka eri bakatonda baabwe.
9 Mukama n'asunguwalira Sulemaani kubanga omutima gwe gwakyuka okuva ku Mukama Katonda wa Isiraeri eyali yaakamulabikira emirundi ebiri,
10 era eyamulagira olw'ekigambo ekyo aleme okugoberera bakatonda abalala, naye n'atakwata ekyo Mukama kye yalagira.
11 Mukama kyeyava agamba Sulemaani nti Kubanga okoze kino so tokutte ndagaano yange n'amateeka gange bye nnakulagira, sirirema kukuyuzaako obwakabaka ne mbuwa omuddu wo.
12 Naye sirikola bwe ntyo ku mirembe gyo ku lwa Dawudi kitaawo: naye ndibuyuza okubuggya mu mukono gw'omwana wo.
13 Naye siriyuzaako bwakabaka bwonna, naye ndimuwa omwana wo ekika kimu ku lwa Dawudi omuddu wange era ku lwa Yerusaalemi kye nneeroboza.
14 Awo Mukama n'ayimusiza Sulemaani omulabe, Kadadi Omwedomu: yali wa ku zzadde lya kabaka mu Edomu.
15 Kubanga olwatuuka Dawudi bwe yali mu Edomu ne Yowaabu omukulu w'eggye ng'ayambuse okuziika abafu era ng'asse buli musajja mu Edomu;
16 (kubanga Yowaabu ne Isiraeri yenna baamalayo emyezi mukaaga okutuusa lwe yamalawo buli musajja mu Edomu;)
17 awo Kadadi n'adduka, ye n'Abaedomu abamu ab'oku baddu ba kitaawe wamu naye okugenda mu Misiri: Kadadi ng'akyali mwana muto.
18 Ne bagolokoka okuva mu Midiyaani ne bajja e Palani: ne batwala wamu nabo abasajja nga babaggya e Palani ne bajja e Misiri eri Falaawo kabaka w'e Misiri; oyo n'amuwa ennyumba n'amulagira ebyokulya n'amuwa ensi.
19 Awo Kadadi n'aganja nnyo mu maaso ga Falaawo n'okumuwa n'amuwa okuwasa muganda wa mukazi we ye, muganda wa Tapenesi kaddulubaale.
20 Awo muganda wa Tapenesi n'amuzaalira Genubasi mutabani we Tapenesi gwe yaggira ku mabeere mu nnyumba ya Falaawo: Genubasi n'abeera mu nnyumba ya Falaawo mu batabani ba Falaawo.
21 Awo Kadadi bwe yawulirira mu Misiri nga Dawudi yeebakidde wamu ne bajjajjaabe, era nga Yowaabu omukulu w'eggye ng'afudde, Kadadi n'agamba Falaawo nti Ka ŋŋende ntuuke mu nsi y'ewaffe.
22 Awo Falaawo n'amugamba nti Naye kiki ekyakubula ng'oli nange n'okwagala n'oyagala, laba, okugenda mu nsi y'ewammwe? N'addamu nti Tewali kintu: naye leka mmale gagenda.
23 Awo Katonda n'amuyimusizaako omulabe omulala, Lezoni mutabani wa Eriyadda eyali adduse mukama we Kadadezeri kabaka w'e Zoba:
24 n'akuŋŋaanya abantu gy'ali, n'afuuka omukulu w'ekibiina Dawudi bwe yatta ab'e Zoba: ne bagenda e Ddamasiko ne babeera omwo, ne bafugira mu Ddamasiko.
25 N'aba mulabe eri Isiraeri emirembe gyonna egya Sulemaani obutassaako bubi Kadadi bwe yakola: n'akyawa Isiraeri n'afuga Obusuuli.
26 Awo Yerobowaamu mutabani wa Nebati, Omwefulayimu ow'e Zereda, omuddu wa Sulemaani, nnyina erinnya lye Zeruwa namwandu, era naye n'ayimusiza kabaka omukono.
27 Era eno ye yali ensonga kyeyava ayimusiza kabaka omukono; Sulemaani yazimba Miiro n'aziba ekituli eky'omu kibuga kya Dawudi kitaawe.
28 Era omusajja oyo Yerobowaamu yali musajja wa maanyi omuzira: Sulemaani n'alaba omulenzi oyo nga munyiikivu, n'amutikkira emirimu gyonna egy'ennyumba ya Yusufu.
29 Awo olwatuuka mu biro ebyo Yerobowaamu bwe yava mu Yerusaalemi, nnabbi Akiya Omusiiro n'amusanga mu kkubo; era Akiya yali ayambadde ekyambalo ekiggya; awo bombi ne baba bokka ku ttale.
30 Akiya n'akwata ku kyambalo ekiggya kye yali ayambadde n'akiyuzaamu ebitundu kkumi na bibiri.
31 N'agamba Yerobowaamu nti Weetwalire ebitundu kkumi: kubanga bw'atyo bw'ayogera Mukama Katonda wa Isiraeri nti Laba, ndiyuza mu bwakabaka ne mbuggya mu mukono gwa Sulemaani ne nkuwa ggwe ebika kkumi:
32 (naye aliba n'ekika kimu ku lw'omuddu wange Dawudi ne ku lwa Yerusaalemi ekibuga kye nneeroboza mu bika byonna ebya Isiraeri:)
33 kubanga bandese ne basinza Asutaloosi katonda omukazi ow'Abasidoni ne Kemosi katonda wa Mowaabu ne Mirukomu katonda w'abaana ba Amoni; so tebatambulidde mu makubo gange okukola ebiri mu maaso gange ebirungi n'okukwata amateeka gange n'emisango gyange nga bwe yakolanga Dawudi kitaawe.
34 Naye siriggya bwakabaka bwonna mu mukono gwe: naye ndimufuula omukulu ennaku zonna ez'obulamu bwe ku lwa Dawudi omuddu wange gwe nnalonda kubanga yakwata ebiragiro byange n'amateeka gange:
35 naye ndiggya obwakabaka mu mukono gwa mutabani we ne mbuwa ggwe, ebika kkumi.
36 Ne mutabani we ndimuwa ekika kimu, Dawudi omuddu wange abeerenga n'ettabaaza ennaku zonna mu maaso gange mu Yerusaalemi ekibuga kye nneeroboza okuteeka omwo erinnya lyange.
37 Era ndikutwala, naawe olifuga nga byonna bwe biriba emmeeme yo by'eryagala, era oliba kabaka wa Isiraeri.
38 Awo olulituuka bw'onoowuliranga byonna bye nkulagira n'otambuliranga mu makubo gange n'okolanga ebyo ebiri mu maaso gange ebirungi, okukwatanga amateeka gange n'ebiragiro byange nga Dawudi omuddu wange bwe yakolanga; kale naabeeranga wamu naawe, era ndikuzimbira ennyumba ey'enkalakkalira nga bwe nnazimbira Dawudi, era ndikuwa Isiraeri.
39 Era kyendiva mbonyabonya ezzadde lya Dawudi naye siribabonyezabonyeza emirembe gyonna.
40 Sulemaani kyeyava asala amagezi okutta Yerobowaamu; naye Yerobowaamu n'agolokoka n'addukira mu Misiri eri Sisaki kabaka w'e Misiri, n'abeera mu Misiri okutuusa Sulemaani lwe yafa.
41 Era ebikolwa byonna ebirala ebya Sulemaani ne byonna bye yakola n'amagezi ge tebyawandiikibwa mu kitabo ky'ebikolwa bya Sulemaani?
42 N'ebiro Sulemaani bye yafugira Isiraeri yenna mu Yerusaalemi byali emyaka ana.
43 Awo Sulemaani ne yeebakira wamu ne bajjajjaabe n'aziikibwa mu kibuga kya Dawudi kitaawe: awo Lekobowaamu mutabani we n'afuga mu kifo kye.


text:
Zabbuli Psalms
Chapter 109
1 Tosirika, ai Katonda gwe ntendereza;
2 Kubanga akamwa k'ababi n'akamwa k'obulimba bakanjasamidde: Boogedde nange n'olulimi olulimba.
3 Era banneetooloola n'ebigambo eby'okukyawa, Ne balwana nange awatali nsonga.
4 Olw'okwagala kwange bafuuse balabe bange: Naye nze nsaba.
5 Era bansasudde obubi olw'obulungi, N'okukyawa olw'okwagala kwange.
6 Omusseeko omuntu omubi: Omulabe ayimirirenga ku mukono gwe ogwa ddyo.
7 Bw'asalirwa omusango, afulume nga gumusinze; Era okusaba kwe kufuuke ekibi.
8 Ennaku ze zibe ntono; Omulala alye obukulu bwe.
9 Abaana be babe nga tebalina kitaabwe, Ne mukazi we nnamwandu.
10 Abaana be babe mmomboze, basabirizenga; Banoonyenga emmere mu bifo byabwe ebyazika.
11 Omunyazi atege byonna by'alina; B'atamanyi banyageenyage emirimu gye.
12 Anaamwongerako ekisa amubule; Anaasaasira abaana be nga tebalina kitaabwe naye abule.
13 Ezzadde lye lizikirizibwe; Mu mirembe egirijja amannya gaabwe gasaangulibwe.
14 Obutali butuukirivu bwa bajjajjaabe bujjukirwe eri Mukama: So ekibi kya nnyina kireme okusangulibwa.
15 Bibeerenga mu maaso ga Mukama ennaku zonna, Azikirize okujjukirwa kwabwe ku nsi.
16 Kubanga teyajjukira kusaasira, Naye n'ayigganya omuntu omwavu eyeetaaga, N'oyo eyalina omutima ogumenyese, okubatta.
17 Weewaawo, yayagala okukolima, ne kutuuka gy'ali; So teyasanyukira kusaba mukisa, ne gumuba wala.
18 Era yayambala okukolima ng'ekyambalo kye, Ne kuyingira mu nda ye ng'amazzi, Era ng'amafuta mu magumba ge.
19 Kubenga gy'ali ng'ekyambalo ky'ayambala, Era kubenga ng'olukoba lwe yeesiba ennaku zonna.
20 Eyo ye mpeera ey'abalabe bange eva eri Mukama, N'abo aboogera obubi ku mmeeme yange.
21 Naye olongoose ebyange, ai Katonda Mukama, olw'erinnya lyo: Kubanga okusaasira kwo kulungi, omponye.
22 Kubanga nze ndi mwavu, nneetaga, N'omutima gwange gufumitiddwa munda yange.
23 ŋŋendedde ddala ng'ekisiikirize bwe kiggwaawo: Nkuunta ng'enzige.
24 Amaviivi gange ganafuwadde olw'okusiiba; N'omubiri gwange guweebuuse obutagejja.
25 Era nfuuse ekivume gye bali: Bwe bandaba, banyeenya omutwe gwabwe.
26 Onnyambe, ai Mukama Katonda wange; Nkwegayiridde ondokole ng'okusaasira kwo bwe kuli.
27 Balyoke bategeere ng'ogwo gwe mukono gwo: Nga ggwe, Mukama, wakikola.
28 Bo bakolime, naye ggwe ompe omukisa: Bwe baligolokoka, balikwatibwa ensonyi, naye omuddu wo alisanyuka.
29 Abalabe bange bambale okuswazibwa, Era beebikke ensonyi zaabwe ng'ekikunta.
30 Neebazanga nnyo Mukama n'akamwa kange; Weewaawo, naamutenderezanga mu kibiina.
31 Kubanga anaayimiriranga ku mukono ogwa ddyo ogw'omwavu, Okumulokola eri abo abasalira omusango emmeeme ye.


text:
Isaaya Isaiah
Chapter 50
1 Bw'atyo bw'ayogera Mukama nti Ebbaluwa ey'okugoba nnyammwe eri ludda wa gye nnamugobya? oba aluwa ku abo abammanja gwe nnabaguza? Laba, olw'obutali butuukirivu bwammwe kyemwava mutundibwa, era okusobya kwammwe kwe kwagobya nnyammwe.
2 Bwe nnajja, kyewava walema okubaawo omuntu ki? bwe nnayita, tewaali eyandiyitabye? Omukono gwange guyimpawadde ne gutayinza n'akatono kununula? oba sirina maanyi n'akatono ga kuwonya? Laba, olw'okunenya kwange nkaliza ennyanja; emigga ngifuula eddungu: ebyennyanja byamu ne biwunya, obutabaawo mazzi, ne bifa ennyonta.
3 Nnyambaza eggulu obuddugavu, era ndibikkako ebibukutu.
4 Mukama Katonda ampadde olulimi lw'abo abayigirizibwa, ndyoke mmanye okugumya n'ebigambo oyo akooye: azuukusa buli lukya; azuukusa okutu kwange okuwulira ng'abo abayigirizibwa.
5 Mukama Katonda aggudde okutu kwange, ne ssiba mujeemu ne ssikyuka kudda nnyuma.
6 Nawaayo amabega gange eri abakuba, n'amatama gange eri abo abakuunyuula enviiri: saakweka maaso gange nsonyi na kuwanda malusu.
7 Kubanga Mukama Katonda alinnyamba; kyennava nnema okuswala: kyenvudde nteeka amaaso gange ng'ejjinja ery'embaalebaale, era mmanyi nga sirikwatibwa nsonyi.
8 Ali kumpi ampeesa obutuukirivu; ani aliyomba nange? tuyimirire fembi; omulabe wange ye ani? ansemberere.
9 Laba, Mukama Katonda ye alinnyamba; ani oyo alinsalira omusango? laba, bonna balikaddiwa ng'ekyambalo; ennyenje eribaliira ddala.
10 Ani ku mmwe atya Mukama; agondera eddoboozi ly'omuweereza we? atambulira mu kizikiza, nga talina musana, yeesige erinnya lya Mukama, era yeesigame ku Katonda we.
11 Laba, mmwe mwenna abakuma omuliro, abeesiba emimuli enjuyi zonna: mutambulire mu nnimi z'omuliro gwammwe, ne mu mimuli gye mukoleezezza, Ekyo kye muliweebwa mu mukono gwange; muligalamira nga munakuwadde.


text:
Chapter 21
1 Oluvannyuma lw'ebyo Yesu ne yeeraga nate mu bayigirizwa be ku nnyanja eye Tiberiya; ne yeeraga bw'ati.
2 Baali bali wamu Simooni Peetero, ne Tomasi ayitibwa Didumo, ne Nassanayiri ow'e Kaana eky'e Ggaliraaya, n'abaana ba Zebbedaayo, n'abayigirizwa be abalala babiri.
3 Simooni Peetero n'abagamba nti ŋŋenda kuvuba. Ne bamugamba nti Naffe tugenda naawe. Ne bagenda, ne basaabala mu lyato; ekiro ekyo ne batakwasa kintu.
4 Naye bwali bukya Yesu n'ayimirira ku ttale: naye abayigirizwa ne batamanya nga ye Yesu.
5 Awo Yesu n'abagamba nti Abaana, mulina ekyokuliira? Ne bamuddamu nti Tetulina.
6 N'abagamba nti Musuule omugonjo ku luuyi olwa ddyo olw'eryato, munaakwasa. Awo ne basuula, kale nga tebakyayinza kuguwalula olw'ebyennyanja ebingi.
7 Awo omuyigirizwa oyo Yesu gwe yayagalanga n'agamba Peetero nti Ye Mukama waffe. Awo Simooni Peetero bwe yawulira nga ye Mukama waffe ne yeesiba olugoye (kubanga yali bwereere) ne yeesuula mu nnyanja.
8 Naye abayigirizwa abalala ne bajjira mu lyato ettono (kubanga baali tebali wala n'ettale, naye emikono nga bikumi bibiri,) nga bawalula omugonjo ogulimu ebyennyanja.
9 Awo bwe baavaamu ne batuuka ku ttale, ne balaba omuliro ogw'amanda nga guli awo n'ebyennyanja nga biteekeddwako, n'omugaati.
10 Yesu n'abagamba nti Muleete ku byennyanja bye mukwasizza kaakano.
11 Awo Simooni Peetero n'asaabala, n'awalulira omugonjo ku ttale, nga gujjudde ebyennyanja ebinene, kikumi mu ataano mu bisatu: naye newakubadde nga byali bingi bwe bityo, omugonjo ne gutakutuka.
12 Yesu n'abagamba nti Mujje mulye. So mu bayigirizwa ne mutaba muntu eyayaŋŋanga okumubuuza nti Ggwe ani, nga bamanyi nga ye Mukama waffe.
13 Yesu n'ajja, n'addira omugaati, n'abawa, n'ebyennyanja bw'atyo.
14 Guno gwe mulundi ogw'okusatu Yesu bwe yalabika mu bayigirizwa, oluvannyuma ng'amaze okuzuukira mu bafu.
15 Awo bwe baamala okulya, Yesu n'agamba Simooni Peetero nti Simooni, omwana wa Yokaana, onjagala okukira bano? N'amugamba nti Weewaawo, Mukama wange; ggwe omanyi nga nkwagala. N'amugamba nti Liisanga abaana b'endiga bange.
16 N'amugamba nate omulundi ogw'okubiri nti Simooni, omwana wa Yokaana, onjagala? N'amugamba nti Weewaawo, Mukama wange; ggwe omanyi nga nkwagala. N'amugamba nti Lundanga endiga zange.
17 N'amugamba omulundi ogw'okusatu nti Simooni, omwana wa Yokaana, onjagala? Peetero n'anakuwala kubanga amugambye omulundi ogw'okusatu nti Onjagala? N'amugamba nti Mukama wange, ggwe omanyi byonna; ggwe otegeera nga nkwagala. Yesu n'amugamba nti Liisanga endiga zange.
18 Ddala ddala nkugamba nti Bwe wali omuvubuka, weesibanga n'ogenda gy'oyagala yonna: naye bw'olikaddiwa, oligolola emikono gyo, omulala alikusiba, alikutwala gy'otoyagala.
19 Yayogera bw'atyo, ng'alaga okufa kw'alifa okugulumiza Katonda. Bwe yamala okwogera bw'atyo, n'amugamba nti Ngoberera.
20 Peetero bwe yakyuka, n'alaba omuyigirizwa Yesu gwe yayagalanga ng'agoberera; era oyo ye yagalamira mu kifuba kye ku mmere ey'ekyeggulo, n'agamba nti Mukama wange, ani anaakulyamu olukwe?
21 Awo Peetero bwe yalaba oyo n'agamba Yesu nti Mukama wange, n'ono aliba ki?
22 Yesu n'amugamba nti Bwe njagala abeerewo okutuusa we ndijjira, ofaayo ki? ggwe goberera nze.
23 Awo ekigambo ekyo ne kibuna mu b'oluganda nti omuyigirizwa oyo talifa: so nga Yesu teyamugamba nga talifa; naye nti Bwe njagala abeerewo okutuusa we ndijjira, ofaayo ki?
24 Oyo ye muyigirizwa eyategeeza bino, n'awandiika bino; naffe tumanyi ng'okutegeeza kwe kwa mazima.
25 Nate waliwo ebirala bingi Yesu bye yakola, nabyo bwe biwandiikibwa kinnakimu ndowooza nti n'ensi zonna tezandigiddemu bitabo ebyandiwandiikiddwa.


text:
Chapter 2
1 Olunaku olw'okusatu, ne waba embaga ey'obugole mu Kaana eky'e Ggaliraaya; ne nnyina Yesu yaliwo;
2 Yesu ne bamuyita n'abayigirizwa be ku mbaga.
3 Naye omwenge bwe gwaggwaawo, nnyina Yesu n'amugamba nti Tebalina nvinnyo.
4 Yesu n'amugamba nti Omukyala, Onvunaana ki? ekiseera kyange tekinnaba kutuuka.
5 Nnyina n'agamba abaweereza nti Ky'anaabagamba kyonna, kye mukola.
6 Waaliwo amasuwa ag'amayinja mukaaga, agaateekebwawo olw'empisa ey'okutukiiza kw'Abayudaaya, buli limu nga livaamu ensuwa nga bbiri oba ssatu.
7 Yesu n'abagamba nti Amasuwa mugajjuze amazzi. Ne bagajjuza okutuusa ku migo.
8 N'abagamba nti Musene kaakano, mutwalire omugabuzi w'embaga. Ne bamutwalira.
9 Awo omugabuzi w'embaga bwe yalega ku mazzi agafuuse envinnyo, n'atamanya gy'evudde (naye abaweereza abaasena amazzi baamanya), omugabuzi w'embaga n'ayita awasizza omugole,
10 n'amugamba nti Buli muntu asooka kussaawo nvinnyo nnungi; naye abantu bwe bakkuta, n'alyoka assaawo embi: naye ggwe oterese ennungi okutuusa kaakano.
11 Kano ke kabonero Yesu ke yasookerako okukola mu Kaana eky'e Ggaliraaya, n'alabisa ekitiibwa kye; abayigirizwa be ne bamukkiriza.
12 Awo oluvannyuma lw'ekyo n'aserengeta e Kaperunawumu, ye ne nnyina ne baganda be n'abayigirizwa be: ne bamalayo ennaku si nnyingi.
13 Okuyitako okw'Abayudaaya kwali kunaatera okutuuka, Yesu n'ayambuka e Yelusaalemi.
14 N'asanga mu yeekaalu abatunda ente n'endiga n'amayiba, n'abawaanyisa effeeza nga batudde:
15 n'afuula emigwa olukoba, n'abagoba bonna mu yeekaalu, n'endiga n'ente; n'ayiwa effeeza ez'abawaanyisa effeeza, n'avuunika embaawo zaabwe;
16 n'agamba abaali batunda amayiba nti Muggyeewo ebintu bino: muleme kufuula nnyumba ya Kitange nnyumba ya buguzi.
17 Abayigirizwa be ne bajjukira nga kyawandiikibwa nti Obuggya bw'ennyumba yo bulindya.
18 Awo Abayudaaya ne baddamu ne bamugamba nti Kabonero ki k'otwolesa akakukoza bino?
19 Yesu n'addamu n'abagamba nti Mumenye yeekaalu eno, nange ndigizimbira ennaku ssatu.
20 Awo Abayudaaya ne boogera nti Yeekaalu eno yazimbirwa emyaka amakumi ana mu mukaaga, naawe oligizimbira ennaku ssatu?
21 Naye yayogera ku yeekaalu ya mubiri gwe.
22 Awo bwe yazuukizibwa mu bafu, abayigirizwa be ne bajjukira nti yayogera ekyo; ne bakkiriza ebyawandiikibwa, n'ekigambo Yesu kye yayogera.
23 Awo bwe yali mu Yerusaalemi ku Kuyitako, ku mbaga, bangi ne bakkiriza erinnya lye, bwe baalaba obubonero bwe bwe yakola.
24 Naye Yesu n'atabeeyabizaamu kubanga yategeera bonna,
25 era teyeetaaga muntu yenna okutegeeza eby'abantu; kubanga ye yennyini yategeera ebyali mu bantu.


text:
Bakulu bannange mwebale emirimu gye mukola. Ebbaluwa eno ya bakulu bannange Abasiraamu naddala abakyala.
Ekisiibo kituuse era nsuubira nti mukyetegekedde bulungi era nga mugenda kuwaayo akaseera ako nga mwegayirira Allah.
Bakulu bannange abakyala ekiseera kino era kyammwe okulaba nga muzza omukwano eri abaami bammwe.
Tukimanyi bulungi nti obufumbo si bwangu, era bubeeramu ebizibu. Naye ekiseera kino sonyiwa munno.
N’ekirala bakyala bannange olw’okuba mu kiseera kino abaami bakomawo okuva ku mirimu nga bukyali okusiibulukuka, kino ky’ekiseera okufumba emmere empoomu kubanga mu biseera ebitali bya kusiba oluusi tofuna mukisa kumufumbira ku mmere.
Bannange mujjukire nti ssente zibuze. Munno tomuteeka ku buzibu kubanga musiiba agule buli kantu nga talina ssente.
Tomusindika kwewola wabula olina okuyiiya ekitono ekiriwo musobole okusiiba nga tewali buzibu.
Bw’oba muyombi kendeeza ku buyombi mu kiseera kino kuba kya kubeera bakkakkamu n’okwewala emize gyonna egikuggya ku mulamwa gw’Ekisiibo.
Mbaagaliza Ekisiibo ekirungi bakulu bannange.


text:
LEERO kkooti ewozesa abali b’enguzi n'abakenuzi lw’ewulira okujulira kwa nnagagga w’omu Kampala, Hassan Basajjabalaba ne muganda we Muzamiru Basajjabalaba nga bawakanya omusango ogubavunaanibwa okukumpanya omusolo egibalirirwamu obuwumbi 20.
Bano bagamba nti omusango gwabavunaaniddwa emirundi ebiri mu kkooti za njawulo tekiri mu konsitusoni ate nga tebalaga tteeka lya musolo lye baamenya.
Abooluganda bano bavunaanibwa okujingirira ebiwandiiko by’omusolo ogubalirirwa mu buwumbi 20 ate ye Basajjabalaba avunaanibwa omusango ogw’enjawulo ogw’okujingirira ebiwandiiko bya kkooti ebiraga nga bwe yakkiriziganya ne Ssaabawaabi wa Gavumenti okusasulwa 142,698,097,388/- nga tekuli musolo.
Mu ngeri y’emu kigambibwa nti ababiri bano wakati wa 2010 ne 2011, mu Kampala beekobaana ne bakumpanya omusolo gwa 20,121,239,094 okuva mu musolo ku ssente Gavumenti ya Uganda ze yaliyirira kkampuni ye eya Haba Group Uganda Ltd.


text:
Bya Lilian Nalubega
BUTAMBALA lye limu ku masaza agasinga obutono mu Buganda. Likolebwa amagombolola ataano (5) gokka ng’omwami alitwala ayitibwa Katambala.
Bakatambala abazze batwala essaza lino bawerako ng’aliko mu kiseera kino ye Katambala 13, nga ye Twaha Lwanyaga Kibalizi.
Katambala yasangiddwa ku mbuga ye n’annyonnyola ebikwata ku ssaza lino:
“Butambala ssaza erikolebwa amagombolola okuli Mumyuka Kalamba omusangibwa embuga y’essaza e Kaabasanda, Ssaabagabo Kibibi, Musaale Budde, Ssaabaddu Ngando ne Ssaabawaali Bulo.
Amagombolola gano gonna gakolebwa emiruka 25 n’ebitongole 75 kyokka abaami ba Kabaka abatwala obuvunaanyizibwa mu bifo bino byonna baliwo kukuuma bifo n’okuweerereza mu bulumi.
Katambala
Gavumenti bwe yasalawo okutuddiza ebyaffe; omuli ettaka, ebizimbe by’amagombolola n’emiruka ffe ab’e butambala twawulira essanyu era ne tulowooza nti nga bwe kirangiriddwa tugenda kufuna ku buweerero.
Ebbanga ddene nga twaddizibwa embuga y’essaza lyaffe e Kaabasanda era tubadde tukoleramu emirimu gyaffe kyokka twesanga ng’embuga y’essaza eyatuddizibwa tukolerako mu bizimbe n’ettaka erimu naye nga ate tetulirinaako buyinza bujjuvu anti ne gavumenti ekyakolerako emirimu gyayo ate ffe gye tulaba nga gya kwegendereza.
Ku ssaza kwennyini kwe kuli ekkomera erimanyiddwa ennyo ery’e Kaabasanda omukuumirwa abasibe okuva mu bitundu ebiwerako nga n’abamu baggyibwa mu bitundu bya Kampala n’abalala ababa basaliddwa ebibonerezo babikolera wano.
Ku mbuga y’essaza tulina ekizimbe omutuula olukiiko ekyo kiri mu mikono gyaffe ate n’ekya komyunite nga bino tubikozesa naye bw’otunuulira okumpi ddala n’ennyumba ya Katambala ate we wali ekkomera ng’abaliddukanya ne mu kiseera kino bali mu kuzimba kizimbe nga bagenderera okuligaziya era balisibyeko n’ekikomera okwewala ababayingirira, ekintu akitutiisa ate nga tebasasula.
Embuga y’essaza.
Buli ggombolola etudde ku bunene bwa yiika 49 okuggyako ey’e Bulo eri ku ttaka lya Kabaka erya Mayiro 350.
Ggombolola y’e Bulo eri ku ttaka lya Kabaka erya mayiro 350 kyokka ebizimbe byayo bikyali mu mikono gya gavumenti nga bwe kiri ku bizimbe by’amagombolola gaffe amalala mu ssaza nga kw’otadde n’ettaka kwe bitudde, amagombolola ga gavumenti eya wakati kwe gakolera emirimu gyago era nga n’ebizimbe mwe bassa ebitebe byabwe ate nga ne ku ttaka erimu baazimbawo n’ebizimbe ebirala ne basobola okufuna ofiisi ezibamala.
Ku miruka 25 egiri mu ssaza lyonna, tewali muluka gulina kitebe kirabika okuggyako eky’e Kaabasanda kye tumanyi nti kirina ettaka n’eky’e Bulo ekirina ettaka mu muluka gw’e Bwala.
Okuviira ddala ku Magombolola, abaami ba Kabaka beeyazika bweyazisi ebifo mwe batuuza enkiiko era ebimu ku bizimbe bya Kabaka ebiri mu bifo awandibadde watuulwa, bagenda mu bakungu ba Gavumenti ababituulamu ne babeeyazika okusobola okubikozesaako.
Abasinga emirimu bagikolera wansi wa miti n’abamu okukolera mu maka gaabwe okwewala okutawaanyizibwa.
Bo abatongole ba Kabaka bonna tewali n’amanyi wali kitebe kye.
Tukimanyi nti abatongole bandibadde bakolera ku sikweya mayiro omunaana ez’ow’essaza mu buli ggombolola kyokka era nabo ebizimbe mwe baakoleranga emirimu tebirabika era ettaka erisinga obungi n’erya Katambala mu Magombolola terikyalabika.
Lingi lyasengako abantu ate eddala Gavumenti n’eba ng’erikolerako emirimu awatali kutusasula.
Twandyagadde endagaano eyakolebwa Kabaka ne Pulezidenti nga bw’ekirambika obulungi, batuddize Ebyaffe nga n’ebisinga obukulu z’embuga z’amagombolola n’amasaza n’ettaka eddala eryogerwako.
Olukiiko Kabaka lwe yateekawo okulondoola ensonga eno lusaana lwanguyirize emirimu gino nga naffe ab’amasaza bwe tukola okuzuula ettaka yonna gye liri erikyaliwo tusobole okulitaakiriza tulikolereko emirimu egituyamba nga Obuganda n’okwekulaakulanya,” Katambala bwe yagambye.
Yagasseeko nti bo beetegefu okukolera ebintu by’enkulaakulana ku ttaka ly’amasaza, amagombolola n’eddala lyonna ssinga banaaba balifunye era n’alaga olusuku ggaggadde lwe yasimba ku ttaka ly’essaza ly’agamba nti liyamba nnyo mu kuyimirizaawo olukiiko n’abantu mu ssaza abaluganyulwamu ate nga kuliko n’ebirime ebirala bye balimako.


text:
Ezekyeri Ezekiel
Chapter 28
1 Ekigambo kya Mukama ne kinjiiira nate nga kyogera nti
2 Omwana w'omuntu, gamba omulangira w’e Ttuulo nti Bw'ati bw'ayogera Mukama Katonda nti Kubanga omutima gwo gugulumizibbwa n'oyogera nti Nze katonda, ntudde ku ntebe ya Katonda wakati mu nnyanja: era naye oli muntu buntu so si Katonda, newakubadde nga wasimba omutima gwo ng'omutima gwa Katonda:
3 laba, olina amagezi okusinga Danyeri; tewali kyama kye bayinza okukukweka:
4 weefunira obugagga olw'amagezi go n'okutegeera kwo, n'ofuna ezaabu ne ffeeza mu by'obugagga byo:
5 oyongedde obugagga bwo olw'amagezi go amangi n'olw'okusuubula kwo, n'omutima gwo gugulumizibwa olw'obugagga bwo:
6 Mukama Katonda kyava ayogera bw'ati nti Kubanga osimbye omutima gwo ng'omutima gwa Katonda;
7 laba, kyendiva nkuleetako bannaggwanga, ab'entiisa ab'omu mawanga: kale balisowola ebitala byabwe okulwanyisa obulungi obw'amagezi go, era balyonoona okumasamasa kwo.
8 Balikussa mu bunnya; era olifa ng'abo bwe bafa abattirwa mu mutima gw'ennyanja.
9 Olyeyongera nate okugambira mu maaso g'oyo akutta nti Nze Katonda? naye oli muntu buntu so si Katonda mu mukono gw'oyo akufumita.
10 Olifa ng'abo bwe bafa abatali bakomole n'omukono gwa bannaggwanga: kubanga nze nkyogedde, bw'ayogera Mukama Katonda.
11 Era nate ekigambo kya Mukama ne kinjijira nga kyogera nti
12 Omwana w'omuntu, tanula okukungubagira kabaka w'e Ttuulo omugambe nti Bw'ati bw'ayogera Mukama Katonda nti Ossa akabonero ku muwendo, ng'ojjudde amagezi, ng'otuukiridde obulungi.
13 Wali mu Adeni olusuku lwa Katonda; buli jjinja ery'omuwendo omungi lyabanga lya kukubikkako, sadio, topazi, ne alimasi, berulo, sokamu, ne yasepi, safiro, ejjinja erya nnawandagala, ne kabunkulo, ne zaabu: emirimu egy'ebitaasa byo n'egy'endere zo gyali mu ggwe; gyategekebwa ku lunaku kwe watonderwa.
14 Wali kerubi eyafukibwako amafuta abikkako: era nze nakusimba n'okubeera n'obeera ku lusozi lwa Katonda olutukuvu; watambula eruuyi n'eruuyi wakati mu mayinja ag'omuliro.
15 Wali ng'otuukiridde mu makubo go okuva ku lunaku kwe watonderwa okutuusa obutali butuukirivu lwe bwalabika mu ggwe.
16 Baakujuzza wakati ekyejo olw'olufulube olw'okusuubula kwo, n'oyonoona: kyenvudde nkusuula nga nkuggya ku lusozi lwa Katonda nga nkulanga obwonoonefu; era nkuzikirizza, ai kerubi abikkako, okuva wakati mu mayinja ag'omuliro.
17 Omutima gwo gwagulumizibwa olw'obulungi bwo, wakyamya amagezi go olw'okumasamasa kwo: nkusudde wansi, nkutadde mu maaso ga bakabaka, bakutunuulire.
18 Wayonoona ebifo byo ebitukuvu olw'olufulube olw'obutali butuukirivu bwo mu kusuubula kwo okutali kwa mazima; kyenvudde nziya omuliro wakati mu ggwe, gukwokezza, era nkufudde evvu ku ttaka mu maaso g'abo bonna abakutunuulira.
19 Abo bonna abakumanyi mu mawanga balikwewuunya: ofuuse entiisa so toobengawo nate ennaku zonna.
20 Awo ekigambo kya Mukama ne kinjijira nga kyogera nti
21 Omwana w'omuntu, simba amaaso go okwolekera Sidoni kiragule,
22 oyogere nti Bw'ati bw'ayogera Mukama Katonda nti Laba, nze ndi mulabe wo, ai Sidoni; era ndigulumizibwa wakati mu ggwe: kale balimanya nga nze Mukama, bwe ndimala okutuukiririza mu kyo emisango, ne ntukuzibwa mu kyo
23 Kubanga ndiweereza mu kyo kawumpuli n'omusaayi mu nguudo zaakyo; n'abaliko ebiwundu baligwa wakati mu kyo, ekitala nga kikirumba enjuyi zonna; kale balimanya nga nze Mukama.
24 Kale tewalibaawo nate omweramannyo ogufumita eri ennyumba ya Isiraeri newakubadde eriggwa erinakuwaza ku abo bonna ababeetoolodde, abaabagiriranga ekyejo; kale balimanya nga nze Mukama Katonda.
25 Bw'ati bw'ayogera Mukama Katonda nti Bwe ndiba nga mmaze okukuŋŋaanya ennyumba ya Isiraeri okubaggya mu mawanga, mwe baasaasaanyizibwa, ne ntukuzibwa mu bo mu maaso g'amawanga, kale balituula mu nsi yaabwe gye nnawa omuddu wange Yakobo.
26 Era balituula omwo mirembe; weewaawo, balizimba ennyumba ne basimba ensuku ez'emizabbibu, ne batuula mirembe nga tebaliiko kye batya; bwe ndiba nga mmaze okutuukiriza emisango ku abo bonna abaabagirira ekyejo ababeetoolodde; kale balimanya nga nze Mukama Katonda waabwe.